text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda Muibidi wa Kulondolola
6:1-42
6 Dîba adi Solomo wakamba ne: “Yehowa uvua muambe ne: uvua ne bua kusombela mu mifitu mikole.+
2 Mpindieu ndi mukuibakile nzubu wa butumbi, muaba mujadika wa wewe kusombela kashidi.”+
3 Pashishe mukalenge wakakudimuka, kutuadijaye kubenesha tshisumbu tshijima tshia Isalele pavua tshisumbu tshijima tshia Isalele tshimane.+
4 Wakamba ne: “Yehowa Nzambi wa Isalele atumbishibue, yeye uvua muakule mukana muende nkayende mulaye tatuanyi Davidi ne mukumbaje bualu abu ne bianza biende yeye wamba ne:
5 ‘Katshia ku dituku dimvua mupatule tshisamba tshianyi mu buloba bua Ejipitu, tshiena musungule tshimenga kampanda mu bisa bionso bia Isalele tshia meme kuibakila nzubu bua dîna dianyi kushalamu to,+ ne tshiena musungule muntu bua kulua mulombodi ku mutu kua tshisamba tshianyi tshia Isalele to.
6 Kadi ndi musungule Yelushalema+ bua dîna dianyi dikalamu, ne ndi musungule Davidi bua ikale ku mutu kua tshisamba tshianyi tshia Isalele.’+
7 Tatuanyi Davidi uvua ne dijinga mu muoyo wende dia kuibaka nzubu bua dîna dia Yehowa Nzambi wa Isalele.+
8 Kadi Yehowa wakambila tatuanyi Davidi ne: ‘Wewe uvua ne dijinga mu muoyo webe dia kuibaka nzubu bua dîna dianyi, ne uvua muenze bimpe bua kujinga bualu ebu mu muoyo webe.
9 Kadi wewe kuakuibaka nzubu eu to, kadi muanebe wewe wikalabu ne bua kukulelela yeye ke wibaka nzubu bua dîna dianyi.’+
10 Yehowa mmukumbaje bualu buvuaye mulaye, bualu ndi mupingane pa muaba wa tatuanyi Davidi ne ndi musombe mu nkuasa wa bukalenge wa Isalele+ anu muvua Yehowa mulaye.+ Ndi muibake kabidi nzubu bua dîna dia Yehowa Nzambi wa Isalele,
11 ne ndi mutekamu Mushete udi ne tshipungidi+ tshivua Yehowa mudie ne tshisamba tshia Isalele.”
12 Pashishe wakimana kumpala kua tshioshelu tshia Yehowa kumpala kua tshisumbu tshijima tshia Isalele, yeye kuolola bianza.+
13 (Bualu Solomo uvua muenze tshintu tshia kuimanyina tshia tshiamu tshia mitaku, mutshiteke munkatshi mua lubanza.+ Tshivua ne nkubita itanu mu bule, nkubita itanu mu butshiama, ne nkubita isatu mu butumbuke; yeye kuimanyinapu.) Pashishe wakatua binu kumpala kua tshisumbu tshijima tshia Isalele, yeye kuela bianza muulu,+
14 kuambaye ne: “Yehowa Nzambi wa Isalele, kakuena Nzambi mukuabu bu wewe mu diulu anyi pa buloba udi ulama tshipungidi ne uleja dinanga dia lulamatu kudi bena mudimu bebe badi benda kumpala kuebe ne muoyo wabu mujima.+
15 Udi mukumbaje dilaya diuvua mulaye muena mudimu webe tatuanyi Davidi.+ Uvua muenze dilaya edi ne mukana muebe wewe, ne lelu udi mudikumbaje ne tshianza tshiebe.+
16 Mpindieu, wewe Yehowa Nzambi wa Isalele, kumbaja dilaya diuvua mulaye muena mudimu webe tatuanyi Davidi pauvua muambe ne: ‘Bana bebe bobu badimuke mu njila wabu pa kuenda mu mikenji yanyi,+ anu bu muudi muende kumpala kuanyi, kakuakupangika muntu wa mu ndelanganyi yebe kumpala kuanyi bua kusomba mu nkuasa wa bukalenge wa Isalele.’+
17 Mpindieu wewe Yehowa Nzambi wa Isalele, dilaya diuvua mulaye muena mudimu webe Davidi dikale dia kueyemena.
18 “Kadi Nzambi neasombe bushuwa ne bantu pa buloba anyi?+ Tangila! Diulu, bushuwa, diulu dia mu diulu kadiena mua kukukumbana to;+ nunku netuambe tshinyi bua nzubu undi muibake eu?+
19 Mpindieu Yehowa Nzambi wanyi, teya ntema ku disambila dia muena mudimu webe ne ku dilomba diende dia kuanyishibua, ne teleja muadi wa dilomba diambuluisha ne disambila didi muena mudimu webe usambila kumpala kuebe.
20 Mêsu ebe ikalaku matabale matangile ku nzubu eu munya ne butuku, matangile ku muaba uuvua muambe ne: uvua ne bua kuteka dîna diebe,+ bua kuteleja disambila didi muena mudimu webe usambila mutangile muaba eu.
21 Teleja kabidi misengelelu ya dilomba nayi diambuluisha ya kudi muena mudimu webe ne misengelelu ya kudi tshisamba tshiebe tshia Isalele padibu basambila batangile muaba eu,+ ne umvuaku kumbukila muaba uudi musombele, kumbukila mu diulu;+ bushuwa, telejaku ne ubabuikidile.+
22 “Muntu yeye muenzele mukuende bibi ne bobu bamutshipishe ne bamuteke ku bukenji bua mutshipu au, yeye mulue kumpala kua tshioshelu tshiebe mu nzubu eu patshidiye ku mutshipu au,+
23 dîba adi umvuaku kumbukila mu diulu, wangate malu mu bianza ne ulumbuluishe bena mudimu bebe pa kufuta muntu mubi, uteka malu avuaye muenze pa mutu pende yeye,+ ne pa kuamba mudi muntu muakane kayi ne bualu, umufuta bilondeshile buakane buende.+
24 “Bobu batshimune tshisamba tshiebe tshia Isalele kudi bena lukuna bualu bavua batungunuke ne kukuenzela mpekatu,+ ne badi balukila, batumbisha dîna diebe,+ basambila+ ne balomba bua kuanyishibua kumpala kuebe mu nzubu emu,+
25 dîba adi umvuaku kumbukila mu diulu,+ ubuikile mpekatu wa tshisamba tshiebe tshia Isalele ne ubapingaje mu buloba buuvua mubapeshe bobu ne bankambua babu.+
26 “Padi diulu dikangibua ne kakuyi mvula+ bualu bavua batungunuke ne kukuenzela mpekatu,+ ne badi basambila batangile muaba eu, batumbisha dîna diebe ne balekela mpekatu wabu bualu wewe uvua mubapuekeshe,+
27 dîba adi umvuaku kumbukila mu diulu ne ubuikile mpekatu wa bena mudimu bebe, wa tshisamba tshiebe tshia Isalele, bualu neubalongeshe bua njila muimpe udibu ne bua kuendela;+ ne ulokeshe mvula+ mu buloba buebe buuvua mupeshe tshisamba tshiebe bu bumpianyi.
28 “Tshiyole tshia nzala tshiotshi tshibudike mu buloba,+ anyi tshipupu tshia disama,+ tshipupu tshidi tshiumisha bintu, disama dia mitshi,+ mpasu ya mikumbi, anyi mpasu idi ibutula;+ anyi bikala bena lukuna babu babatshintshimike mu tshimue tshia ku bimenga bia mu buloba+ anyi bikalaku kubudike tshipupu kampanda tshikuabu anyi disama kampanda dikuabu,+
29 disambila kayi dionso,+ dilomba kayi dionso dia kuanyishibua+ didi muntu kayi yonso anyi tshisamba tshiebe tshia Isalele tshijima mua kuenza (bualu muntu yonso mmumanye dikenga diende ne lutatu luende)+ padibu bolola bianza batangile ku nzubu eu,+
30 dîba adi umvuaku kumbukila mu diulu, muaba uudi musombele,+ ne ubabuikidile;+ ne ufute muntu yonso bilondeshile njila yende yonso, bualu wewe udi mumanye muoyo wende (wewe nkayebe udi mumanye muoyo wa muntu bushuwa),+
31 bua bakutshine pa kuendela mu njila yebe matuku onso adibu mu buloba buuvua mupeshe bankambua betu.
32 “Kabidi bua muntu wa ku babende udi kayi wa mu tshisamba tshiebe tshia Isalele ne udi ufumina ku buloba bua kule bua bualu bua dîna diebe dinene+ ne bua tshianza tshiebe tshia bukole ne bua diboko diebe diolola, ne yeye udi ulua ne usambila mutangile ku nzubu eu,+
33 dîba adi utelejaku kumbukila mu diulu, muaba uudi musombele, ne wenze bionso bidi muntu wa ku babende ukulomba, bua bisamba bionso bia pa buloba bimanye dîna diebe+ ne bikutshine, anu mudi tshisamba tshiebe tshia Isalele tshienza, ne bimanye ne: badi babila dîna diebe mu nzubu undi muibake eu.
34 “Bikala bantu bebe baye ku mvita bua kuluangana ne bena lukuna babu mu njila uudi mubatume bua kuyila,+ ne bobu bakusambile+ batangile ku tshimenga etshi tshiudi musungule ne ku nzubu undi muibake bua dîna diebe,+
35 dîba adi umvue disambila diabu ne dilomba diabu dia kuanyishibua kumbukila mu diulu ne ubalumbuluile.+
36 “Bobu bakuenzele mpekatu (bualu kakuena muntu nansha umue utu kayi wenza mpekatu),+ ne udi ubakuatshila tshiji tshikole, ubalekela mu bianza bia bena lukuna, ne babakuatshi babakuate baye nabu mu buloba bukuabu, kule anyi pabuipi,+
37 ne badi bafika ku diumvua mu buloba mudibu babakuate baye nabu, ne badi bapingana kuudi, bakulomba bua kuanyishibua mu buloba mudibu babakuate amu bamba ne: ‘Tudi benze mpekatu ne tudi batupakane; tudi benze malu mabi,’+
38 ne badi bapingana kuudi ne muoyo wabu wonso+ ne anyima wabu yonso mu buloba mudibu babakuate,+ muaba uvuabu baye nabu pavuabu babakuate, ne badi basambila batangile ku buloba buabu buuvua mupeshe bankambua babu, ku tshimenga tshiudi musungule+ ne ku nzubu undi muibake bua dîna diebe,
39 dîba adi umvua disambila diabu ne dilomba diabu dia kuanyishibua kumbukila mu diulu, muaba uudi musombele, ne ubalumbuluile+ ne ubuikidile tshisamba tshiebe tshidi tshikuenzele mpekatu.
40 “Mpindieu, wewe Nzambi wanyi, mêsu ebe ikalaku matabale ne matshi ebe atelejaku disambila didi dienzeka muaba eu.+
41 Mpindieu Yehowa Nzambi wanyi, banda muaba webe wa kuikishila,+ wewe ne Mushete wa bukole buebe. Yehowa Nzambi wanyi, bakuidi bebe bavuale lupandu, ne bena lulamatu bebe basanke mu buimpe buebe.+
42 Yehowa Nzambi wanyi, kubengi muela manyi webe to.+ Uvulukaku dinanga diebe dia lulamatu kudi muena mudimu webe Davidi.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Kulondolola 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
NSHAPITA WA 134
Mu lukita mmutupu bualu Yezu ukadi ne muoyo!
MATAYI 28:3-15 MÂKO 16:5-8 LUKA 24:4-12 YONE 20:2-18
YEZU MMUBISHIBUE KU LUFU
MALU AKENZEKA KU LUKITA LUA YEZU
UDI UMUENEKELA BANTU BAKAJI BA BUNGI
Bivua ne bua kuikala bitonde bantu bakaji aba bua muvuabu basangane mu lukita mumueneka muputu! Mariya wa ku Magadala wakaya lubilu kudi “Simona Petelo ne muyidi mukuabu uvua Yezu munange bikole,” mmumue ne: mupostolo Yone. (Yone 20:2) Kadi bantu bakaji bakuabu bavua bashale ku lukita bakamona muanjelu. Mu lukita lua tshivulukilu alu muvua muanjelu mukuabu, uvua “muvuale muzabi mutoke.”—Mâko 16:5.
Umue wa ku banjelu wakabambila ne: “Kanutshinyi to, bualu ndi mumanye ne: nudi nukeba Yezu uvuabu bashipele ku mutshi. Kena muaba eu to, bualu ukadi mujudibue, anu bu muvuaye muambe. Luayi numone muaba uvuaye mulale. Nanku, ndayi lukasa, nuambile bayidi bende ne: ukadi mujudibue ku lufu, bualu monayi! udi udianjila kumpala kuenu mu Galela.” (Matayi 28:5-7) Nunku bantu bakaji aba bakanyema “benda bazakala ne bapampakana bikole,” bua kuya kuambila bayidi.—Mâko 16:8.
Nunku, Mariya udi usangana Petelo ne Yone. Wakabambila wenda upuyakane bikole ne: “Mbumbushe Mukalenge mu lukita, katuena bamanye kudibu bamuteke to.” (Yone 20:2) Petelo ne Yone bakasa lubilu. Yone uvua ne lubilu lua bungi kufikaye ku lukita kumpala. Wakinangilamu, kumonaye bilamba, kadi muimanyine pambelu.
Pakafika Petelo wakabuela diakamue. Wakamona bilamba bia line ne tshilamba tshivuabu bajingile Yezu ku mutu. Yone wakabuela, kuitabaye tshivua Mariya muambe. Nansha muvua Yezu mudianjile kuamba ne: neabishibue, muntu nansha umue wa kudibu kavua mumvue ne: mmubishibue to. (Matayi 16:21) Bakaya kumbelu ne dipampakana dikole. Kadi Mariya uvua mupingane ku lukita wakashalaku.
Tshikondo atshi, bantu bakaji bakuabu bavua mu njila bua kuya kuambila bayidi ne: Yezu ukavua mubishibue. Patshivuabu benda banyema, bakatuilangana ne Yezu, yeye kubambila ne: “Muoyo wenu au!” Bakadikupa ku makasa ende ne “kumunemekelabu.” Pashishe Yezu wakamba ne: “Kanutshinyi to! Ndayi, nuambile bana betu lumu elu bua bamone mua kuya ku Galela, nebammuenenaku.”—Matayi 28:9, 10.
Katupa kakese kumpala, pavua buloba bukanke ne banjelu bamueneke, basalayi bavua ku lukita “bakazakala, kuluabu anu bu bafue.” Pakajukabu bakaya mu tshimenga “kuambilabu bamfumu ba bakuidi malu onso avua menzeke.” Ke bakuidi kutuilangana ne bakulu ba bena Yuda. Bakangata dipangadika dia kukosa basalayi mishiku bua basokoke tshilumbu etshi ne bambe ne: “Bayidi bende bavua balue butuku, bamuibe patuvua balale.”—Matayi 28:4, 11, 13.
Bavua mua kushipa basalayi bena Lomo bobu balale tulu ku mudimu wabu, ke bakuidi kubalayabu ne: “Bualu ebu [dishima dia muvuabu balale] buobu bufike ku matshi a nguvena, netumumvuije tshilumbu etshi ne kanuakuikala ne bualu bua kuditatshishila to.” (Matayi 28:14) Basalayi bakitaba mishiku, kuenzabu tshivua bakuidi babambile. Nunku lumu lua dishima lua ne: mbibe tshitalu tshia Yezu luakatangalaka bikole mu bena Yuda.
Mariya wa ku Magadala utshivua yeye ku lukita udila. Wakinangila mu lukita, kumonaye banjelu babidi bavuale bilamba bitoke! Umue musombe ku mutu muaba uvuabu bateke mubidi wa Yezu, mukuabu muaba uvua mikolo. Bakamuebeja ne: “Mukaji, udi udila bua tshinyi?” Mariya wakabandamuna ne: “Mbumbushe Mukalenge wanyi, tshiena mumanye kudibu bamuteke to.” Padi Mariya ukudimuka udi umona muntu mukuabu. Muntu au mumane kuambulula lukonko lua banjelu, wakasakidila ne: “Udi ukeba nganyi?” Bu muvua Mariya wela meji ne: mmuena mudimu wa mu budimi abu, wakamba ne: “Mukalenge, biwikala mumumbushe, ngambilaku muaba uudi mumuteke, nemmuangate.”—Yone 20:13-15.
Mu bulelela, Mariya uvua wakula ne Yezu ukavuabu babishe ku lufu, kadi musangu au kavua mumujingulule to. Kadi padiye umubikila ne: “Mariya!” udi umanya ne: n’Yezu, uvuluka muvuaye uyukila nende pa tshibidilu. Mariya wakandamuna ne disanka dionso ne: “Laboni!” (muaku udi umvuija “Mulongeshi!”) Bu muvuaye mumanye ne: Yezu ukavua pa kuya mu diulu, Mariya wakamukuata. Kadi Yezu wakamuambila ne: “Lekela kunkuata, bualu tshiena muanji kubanda kudi Tatu to. Kadi ndaku kudi bana betu, ubambile ne: ‘Ndi mbanda kudi Tatu wanyi ne Tatu wenu, kudi Nzambi wanyi ne Nzambi wenu.’”—Yone 20:16, 17.
Mariya wakanyema kuyaye muaba uvua bapostolo ne bayidi bakuabu badisangishe. Kubambilaye ne: “Ndi mumone Mukalenge!” Yeye kusakidila malu makuabu ku akavua bakaji bakuabu babambile. (Yone 20:18) Kadi mêyi aa ‘akamueneka kudibu bu a tshianana.’—Luka 24:11.

robotstxt: allowed

filter: keep


text:
NSHAPITA WA 116
Yezu udi ulongesha budipuekeshi mu Pasaka wende wa ndekelu
MATAYI 26:20 MÂKO 14:17 LUKA 22:14-18 YONE 13:1-17
YEZU UDI UDIA PASAKA WENDE WA NDEKELU NE BAPOSTOLO BENDE
UDI WOWESHA BAPOSTOLO MÂYI KU MAKASA BUA KUFILA DILONGESHA
Petelo ne Yone bakadi bamane kufika mu Yulushalema bua kulongolola Pasaka anu muvua Yezu mubambile. Pashishe Yezu ne bapostolo bende bakuabu dikumi badi basa luendu batangile pabu ku Yelushalema. Tudi mu mapingaja ne dîba didi dienda dibuela ku ouest padi Yezu ne bayidi bende bapueka pa Mukuna wa Olive. Eu mmusangu wa ndekelu udi Yezu umona tshimenga etshi mu munya, neatshimone kabidi anu panyima pa dibishibua diende.
Diakamue Yezu ne bayidi bende badi bafika mu tshimenga ne baya batangile ku nzubu kuikalabu ne bua kudiila Pasaka. Badi babanda pa bibandilu bia nzubu ne baya mu nzubu munene wa kuulu. Padibu babuela badi basangana bintu bionso bimana kulongolola bua didia diabu dia pa nkayabu edi. Yezu uvua muindile ne muoyo kuulu kuulu tshikondo etshi, bualu wakamba ne: “Mvua mujinge bikole bua kudia nenu Pasaka eu kumpala kua meme kukenga.”—Luka 22:15.
Bidimu bia bungi kumpala, bakavua bajadike tshilele tshia kupitshisha ndambu wa makopo a mvinyo kudi muntu yonso uvua mu tshibilu. Mpindieu, Yezu mumane kuangata pende dikopo dimue wakasadikila Nzambi ne kuambaye ne: “Angatayi dikopo edi, nudiendeshe munkatshi muenu kudi muntu ne muntu, bualu ndi nnuambila ne: kutuadijila ku mpindieu, tshiakunua kabidi bintu bia ku muonji wa tumuma tua mvinyo too ne padi Bukalenge bua Nzambi bulua.” (Luka 22:17, 18) Bivua bimueneke patoke ne: lufu luende lukavua pabuipi.
Mu mushindu kampanda kudi bualu budi buenzeka mu didia dia Pasaka eu butu kabuyi buenzeka pa tshibidilu to. Yezu udi wimana kuulu, umbusha tshilamba tshiende tshia pa mutu, ne wangata tshilamba tshia kukupula natshi mâyi. Pashishe udi wela mâyi mu dilongo didi pabuipi nende. Pa tshibidilu, muntu uvua wakidila benyi ke uvua ne bua kuenza bua boweshe benyi mâyi ku makasa pamuapa kudi muena mudimu. (Luka 7:44) Kadi mu tshibilu etshi kamuvua muntu uvua wakidilangana to, ke bua tshinyi Yezu wakenza nkayende mudimu eu. Mupostolo yonso uvua ne mpunga wa kuenza mudimu eu, kadi nansha umue wa kudibu kavua muenze nanku to. Kabavua benze nanku bualu kutshivua makokangana munkatshi muabu anyi? Nansha biobi nanku anyi kabiyi nanku, bivua bibatonde bua muvua Yezu muboweshe mâyi ku makasa.
Padi Yezu ufika padi Petelo, Petelo udi ubenga wamba ne: “Bushuwa wewe kuakungowesha mâyi ku makasa nansha kakese.” Yezu kumuandamuna ne: “Meme tshiyi mukuoweshe mâyi, kuena ku luseke luanyi to.” Petelo wakamuambila ne: “Mukalenge, kungoweshi anu ku makasa nkayaku to, kadi ngowesha kabidi ku bianza ne mu mutu.” Nunku Petelo wakakema bikole bua muvua Yezu mumuandamune ne: “Muntu yonso ukadi muowe mâyi kena dijinga ne tshintu tshikuabu to, anu kuowa mâyi ku makasa patupu, kadi yeye mujima mmukezuke. Nuenu nudi bakezuke, kadi ki nnuenu bonso to.”—Yone 13:8-10.
Yezu wakuowesha makasa a bapostolo bende bonso 12 mâyi, kusangisha ne a Yudasa Isakaliote. Yezu mumane kuvuala bilamba biende bia pa mutu ne mudiadije kabidi ku mêsa, wakabebeja ne: “Nudi bumvue tshindi munuenzele anyi? Nudi numbikila ne: ‘Mulongeshi’ ne ‘Mukalenge,’ nudi nuambilamu, bualu ke tshindi. Nunku bingikala meme, Mukalenge ne Mulongeshi, munoweshe mâyi ku makasa, nuenu penu nudi ne bua kuoweshangana mâyi ku makasa. Bualu ndi munushile tshilejilu, bua nuenu nuenze penu anu bu mundi munuenzele. Bulelela, bulelela, ndi nnuambila ne: mupika ki mmunene kupita mfumuende anyi muntu udibu batume ki mmunene kupita uvua mumutume to. Nuenu bamanye malu aa, nudi ba diakalenga binuaenza.”—Yone 13:12-17.
Edi divua dilongesha dimpe dia kuenza mudimu mupuekele! Bayidi ba Yezu kabavua ne bua kukeba miaba ya kumpala, bela meji ne: badi ne mushinga wa bungi ne badi ne bua kubenzela bobu mudimu to. Kadi badi ne bua kulonda tshilejilu tshia Yezu, kabiyi bua kulonda mikiya ya dioweshangana mâyi ku makasa to, kadi badi ne bua kuikala pabuipi bua kuenzelangana mudimu ne budipuekeshi kabayi ne kansungansunga.


text:
Mêyi a mbangilu
Bible wa Tshijila mmukenji mufunda wa Nzambi mututumina tuetu bonso. Tudi ne bua kumulonga bua kufika ku dimanya Muenaye. (Yone 17:3; 2 Timote 3:16) Munda muende, Yehowa Nzambi udi usokololamu malu adiye mulongoluele bantu ne buloba budibu basombele.—Genese 3:15; Buakabuluibua 21:3, 4.
Kakuena mukanda mukuabu udi ushintulula nsombelu ya bantu bu eu to. Bible udi utusaka bua kuleja ngikadilu ya Yehowa bu mudi: dinanga, luse ne diditeka pa muaba wa bakuabu. Udi ufila ditekemena, wambuluisha bantu bua kunanukila nansha mu dikenga ditambe bukole. Udi utungunuka ne kuela patoke malu a pa buloba ebu adi kaayi umvuangana ne disua dipuangane dia Nzambi.—Musambu 119:105; Ebelu 4:12; 1 Yone 2:15-17.
Ku ntuadijilu, bavua bafunde Bible mu tshiena Ebelu, mu tshiena Alama ne mu tshiena Greke, kadi mpindieu mbakudimune Bible, mujima anyi tshitupa, mu miakulu mitue ku 2 600. Mmukanda udibu batambe kukudimuna ne kuabanya kupita mikuabu yonso. Ke tshituvua ne bua kutekemena bua mukanda wa nunku. Mêyi a buprofete a mu Bible adi amba ne: “Nebayishe lumu luimpe elu lua Bukalenge [mukenji munene udi mu Bible] pa buloba bujima budi bantu basombele bua luikale bujadiki kudi bisamba bionso, ne pashishe, nshikidilu nealue.”—Matayi 24:14.
Bu mutudi bamanye mushinga udi nawu mukenji wa mu Bible, tshipatshila tshietu ntshia kupatula nkudimuinu udi mulamate ku mifundu ya ntuadijilu, udi umvuika bimpe ne mupepele bua kumubala. Bisakidila ebi: “Mikenji ya mua kukudimuna Bible,” “Malu adi atangila Bible eu,” ne “Muvua Bible mufike kutudi” bidi biumvuija mikenji ya dikudimuna ivuabu balonde, kabidi ne amue mumvuija a malu a pa buawu adi mu Bible eu.
Bantu badi banange Yehowa Nzambi ne bamutendelela badi dijinga ne nkudimuinu wa Dîyi dia Nzambi udi mujalame ne umvuika bimpe. (1 Timote 2:4) Bua bualu abu, tudi bapatule Bible eu mu Tshiluba, mu diumvuangana ne tshipatshila tshietu tshia kukudimuna Bible—Nkudimuinu wa bulongolodi bupiabupia mu miakulu ya bungi. Tudi batekemene ne tudi tusambila buebe wewe, mubadi musuibue, ne: mukanda eu wa Mifundu Minsantu ukuambuluishe paudi udienzeja bua ‘kukeba Nzambi ne kumupeta bushuwa.’—Bienzedi 17:27.
Komite wa dikudimuna Bible wa nkudimuinu wa bulongolodi bupiabupia
Ngondo wa 8/2013


text:
14 Mpindieu, bamue ba ku bakulu ba Isalele bakalua, kusombabu kumpala kuanyi.+2 Pashishe dîyi dia Yehowa diakalua kundi, diamba ne:3 “Muana wa muntu, bantu aba mbadisuike bua kulonda mpingu yabu ya muendi,* ne mbateke tshilenduishi tshidi tshifikisha bantu ku dienza mpekatu. Bikengela mbalekele bangebeja malu anyi?+4 Mpindieu yukila nabu, ubambile ne: ‘Monayi tshidi Mukalenge Mutambe Bunene Yehowa wamba: “Muena Isalele yeye mudisuike bua kulonda mpingu yende ya muendi ne muteke tshilenduishi tshidi tshifikisha bantu ku dienza mpekatu, ne pashishe udi ulua kuebeja muprofete malu, meme Yehowa, nemmuandamune mu mushindu mukumbane bilondeshile mpingu yende ya bungi ya muendi.5 Nenjule buôwa mu mioyo ya ba mu nzubu wa Isalele* bualu buonso buabu mbumbuke kundi ne mbalonde mpingu yabu ya muendi.”’+6 “Nunku ambila nzubu wa Isalele ne: ‘Monayi tshidi Mukalenge Mutambe Bunene Yehowa wamba: “Alukilayi, umbukayi ku mpingu yenu ya muendi ne umbushayi mpala yenu ku bienzedi bienu bibi bionso.+7 Bualu muena Isalele kayi yonso anyi muntu udi musombe buenyi mu Isalele, yeye mumbuke kundi ne mudisuike bua kulonda mpingu yende ya muendi ne muteke tshilenduishi tshidi tshifikisha bantu ku dienza mpekatu, ne pashishe udi ulua kuebeja muprofete wanyi malu,+ meme Yehowa, nemmuandamune meme nkayanyi.8 Nentangije mpala wanyi kudi muntu au bua kumuluisha, nemmuvuije tshimanyinu tshidi tshidimuijangana ne lusumuinu, ne nemmumbushe munkatshi mua bantu banyi;+ nunku nenufike ku dimanya ne: meme ndi Yehowa.”’9 “‘Kadi bobu bashimakaje muprofete ne yeye mufile diandamuna, meme Yehowa, ke udi mushimakaje muprofete au.+ Pashishe nengolole tshianza tshianyi bua kumuluisha ne kumubutula munkatshi mua bantu banyi bena Isalele.10 Nebadiambuile tshilema tshiabu; tshilema tshia muntu udi webeja malu netshikale muomumue ne tshilema tshia muprofete,11 bua ba mu nzubu wa Isalele balekele kutambakana kule nanyi ne balekele kudinyanga ne dishipa diabu dionso dia mikenji. Nunku nebikale bantu banyi ne meme nengikale Nzambi wabu,’+ ke mudi Mukalenge Mutambe Bunene Yehowa wamba.”12 Dîyi dia Yehowa diakalua kabidi kundi, diamba ne:13 “Muana wa muntu, bikala buloba bungenzele mpekatu, buenza malu a dipanga lulamatu, nemboluele tshianza tshianyi, nembutule bilaminu bia biakudia bia* buloba ebu,+ nembutumine tshiyole tshia nzala+ ne nenshipamu muntu ne nyama.”+14 “‘Nansha bu bantu basatu aba: Noa,+ Danyele+ ne Yobo+ bikalamu, bavua mua kukumbana bua kudipandisha anu bobu nkayabu* bua buakane buabu,’+ ke mudi Mukalenge Mutambe Bunene Yehowa wamba.”15 “‘Anyi fuanyikija ne: ndi mpitshisha nyama ya luonji ya tshisuku mu buloba abu, ne idi ishipa bantu badimu* ne ibushiya munda mutupu kakuyi muntu upitshilamu bua nyama ya tshisuku.+16 Bushuwa, bu mundi ne muoyo,’ ke mudi Mukalenge Mutambe Bunene Yehowa wamba, ‘nansha bu bantu basatu aba bikalamu, kabavua mua kupandisha ni mbana babu ba balume nansha bana babu ba bakaji to; bavua mua kudipandisha anu bobu nkayabu, ne buloba buvua mua kushala munda mutupu.’”17 “‘Anyi fuanyikija ne: ndi ntumina buloba abu muele wa mvita+ ne ngamba ne: “Muele wa mvita upitshile mu buloba abu,” ne nshipamu muntu ne nyama,+18 nansha bu bantu basatu aba bikalamu, bushuwa bu mundi ne muoyo,’ ke mudi Mukalenge Mutambe Bunene Yehowa wamba, ‘kabavua mua kupandisha ni mbana babu ba balume nansha bana babu ba bakaji to; bavua mua kudipandisha anu bobu nkayabu.’”19 “‘Anyi fuanyikija ne: ndi ntuma tshipupu mu buloba abu+ ne mbuitshikijila tshiji tshianyi tshikole mu diela dia mashi panshi bua kushipamu muntu ne nyama,20 nansha bu Noa,+ Danyele+ ne Yobo+ bikalamu, bushuwa bu mundi ne muoyo,’ ke mudi Mukalenge Mutambe Bunene Yehowa wamba, ‘kabavua mua kupandisha ni mbana babu ba balume nansha bana babu ba bakaji to; bavua mua kudipandisha anu bobu nkayabu* bua buakane buabu.’”+21 “Bualu mona tshidi Mukalenge Mutambe Bunene Yehowa wamba: ‘Nebikale nunku pangatuma manyoka anyi anayi*+ aa: muele wa mvita, tshiyole tshia nzala, nyama ya luonji ya tshisuku ne tshipupu,+ mu Yelushalema bua kushipamu muntu ne nyama.+22 Kadi bamue bantu bashalamu nebapanduke ne nebabapatulamu,+ bana ba balume ne bana ba bakaji. Badi balua kunudi, ne panudi numona njila yabu ne bienzedi biabu, bushuwa nenusambibue bua dikenga dimvua mutumine Yelushalema, bua malu onso amvua mumuenzele.’”23 “‘Nebanusambe panuamona njila yabu ne bienzedi biabu, ne nenumanye ne: ki mbua tshianana pamvua muenze tshimvua ne bua kumuenzela to,’+ ke mudi Mukalenge Mutambe Bunene Yehowa wamba.”
Note
^ Tshiambilu tshia mu tshiena Ebelu etshi tshidi mua kuikala tshipetangana ne muaku “tumvi tua nyama” ne mbenze natshi mudimu bua kuleja kapeja.
^ Ku mua.: “nenkuate nzubu wa Isalele mu muoyo wabu.”
^ Ku mua.: “ntshibula mbale ya mampa ya.” Pamuapa bakula bua mbale ivuabu balamina mampa.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
10 “Ndi nkina muoyo wanyi.+
Nempatule malu onso adi mantonde.
Nengakule patoke mu dikenga dianyi dikole!
2 Nengambile Nzambi ne: ‘Kungambi ne: ndi mupile to.
Ngambila bua tshinyi udi ukokangana nanyi.
3 Bidi bikuenza disanka bua kukengeshangana,Bua kupetula mudimu wa bianza biebe,+Eku wanyisha lungenyi ludi bantu babi bafila anyi?
4 Udi ne mêsu a mubidi anyi,Peshi udi umona mudi muntu ufuafua eu umona?
5 Matuku ebe adi bu matuku a bantu bafuafua,Peshi bidimu biebe bidi bu bidimu bia muntu,+
6 Bua wewe kukebulula tshilema tshianyiNe kutungunuka ne kukeba mpekatu wanyi anyi?+
7 Wewe udi mumanye ne: tshiena mupile to;+Ne kakuena udi mua kumpandisha mu tshianza tshiebe to.+
8 Bianza biebe wewe mbimfumbe ne mbingenze,+Kadi mpindieu ukadi usua kumbutula butubutu.
9 Wavuluka koku ne: uvua mungenze ne diima,+Kadi mpindieu ukadi umpingaja ku lupuishi.+
10 Kuvua mumpongolole bu mabeleNe munkuatakaje bu fromaje anyi?
11 Dikoba ne misunyi mbiuvua mumvuadike,Uvua mundamakaje ne mifuba ne bijilujilu.+
12 Udi mumpeshe muoyo ne dinanga dia lulamatu kabidi;Udi mukube nyuma wanyi ne bulami buebe.+
13 Kadi wewe uvua muele meji mu musokoko bua kuenza malu aa.
Ndi mumanye ne: malu aa adi afumina kuudi.
14 Bu meme muenze mpekatu, uvua mua kummona,+Ne kuvua mua kumbingisha ku tshilema tshianyi to.
15 Meme mupile, diakabi dianyi!
Nansha meme tshiyi ne bualu, tshiena mua kubandulula mutu wanyi to,+Bualu ndi muwujibue ne difuishibua dia bundu ne dikengeshibua.+
16 Meme mubandulule mutu wanyi, udi ukeba kunkuata bu ntambue,+Kabidi ulejila bukole buebe kundi.
17 Udi ulua ne bantemu bapiabapia bua bampisheNe uvudija tshiji tshiebe kundi,Padi ntatu inkuata ilondangana.
18 Nunku, bua tshinyi uvua mumpatule mu difu dia mamuanyi?+
Mvua mua kuikala nansha mufue kumpala kua dîsu nansha dimue kummonadi.
19 Bivua mua kuikala anu bu ne: tshitu muanji kuikalaku to;Bavua mua kuikala bampatule mu difu dia mamuanyi diakamue too ne mu lukita.’
20 Matuku anyi kaena makeseanyi?+ Yeye anji andekelaku;Umbushaku mêsu ende kundi, bua mpetaku ndambu wa disulakana+
21 Kumpala kua meme kuya, ne tshiakupingana to,+Mu ditunga dia mîdima mipite bukole,+
22 Mu ditunga dia mifitu mikole,Ditunga dia mundidimbi mukole ne tshimvundu,Mudi too ne butoke buikale bu mifitu.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 10
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 12 Ndi ne bua kuditumbisha. Kabiena ne dikuatshisha to, kadi nengakule mpindieu bua bikena kumona bia dikema+ bia kudi Mukalenge ne malu adiye mumbuluile.+2 Ndi mumanye muntu kampanda mu buobumue ne Kristo (ni mmu mubidi ni ki mmu mubidi, tshiena mumanye; Nzambi mmumanye) uvua muambuibue too ne mu diulu disatu kukadi bidimu 14.3 Eyowa, ndi mumanye muntu wa nunku (ni mmu mubidi, ni ki mmu mubidi, tshiena mumanye; Nzambi mmumanye)4 uvua muambuibue too ne mu mparadizu, kumvuaye mêyi adibu kabayi mua kuakula ne adibu kabayi banyishile muntu bua kuamba.5 Nenditumbishe bua muntu wa nunku, kadi tshiakuditumbisha bua bualu buanyi pa kumbusha bua matekete anyi.6 Bualu nansha meme musue kuditumbisha, tshiakuikala mutshimbakane to, bualu nengikale ngamba bulelela. Kadi ndi ndikanda bua kuenza nunku, bua muntu nansha umue kampeshi lumu ludi lupite tshidiye umona kundi anyi umvua kundi7 anu bualu mbambuluile malu a kukema aa.Bua kumpangisha bua kudibandisha bikole, bakampesha dieba mu mubidi wanyi,+ muanjelu wa Satana, bua ikale untapa mapi,* bua tshimonyi mua kudibandisha bikole.8 Ngakalomba Mukalenge misangu isatu bua bualu ebu, bua ne: diumbuke kundi.9 Kadi wakangambila ne: “Ngasa wanyi mmukukumbane, bualu bukole buanyi budi buenda buvuijibua bupuangane mu butekete.”+ Nunku nenditumbishe ne disanka dionso bua matekete anyi, bua bukole bua Kristo bushale pa mutu panyi bu ntenta.10 Nunku ndi nsankila mu matekete, mu bipendu, mu bikondo bia dipangila bintu, mu dikengeshibua ne mu ntatu, bua bualu bua Kristo. Bualu pandi ne butekete ke pandi ne bukole.+11 Ndi mulue mutshimbakane. Nudi bansake bua kuenza nunku, bualu nuenu ke bavua ne bua kunganyisha. Tshivua mudileje mu bualu nansha bumue muikale kuinshi kua bapostolo benu bapite bunene, nansha mundi muntu tshianana.+12 Bulelela, bimanyinu bia bupostolo bivua bienjibue munkatshi muenu ne dinanukila dikole,+ ne ku diambuluisha dia bimanyinu ne malu a kukema* ne midimu ya bukole.+13 Bualu nku tshinyi kunuvua bashadile ku bisumbu bikuabu? Anu bualu meme muine tshivua mulue bujitu kunudi anyi?+ Mfuilayi koku luse bua tshilema etshi.14 Monayi! Eu mmusangu muisatu undi mudilongolole bua kulua kunudi, ne tshiakuikala bujitu kunudi to. Bualu tshiena nkeba bintu binudi nabi,+ kadi ndi nnukeba nuenu bine; bualu ki mbana+ badi ne bua kulamina baledi babu bintu, kadi baledi ke badi ne bua kulamina bana babu bintu.15 Buanyi meme, nemfile bintu bianyi bionso ne disanka, ne nendifile meme mujima buenu nuenu.*+ Bingikala meme mununange bikole menemene, meme ke unudi ne bua kunanga kakese anyi?16 Nansha biobi bikale nanku, tshivua munutekele bujitu to.+ Nansha nanku, nudi nuamba ne: Mvua “muena budimu” ne mvua munukuate mu “mayele.”17 Mvuaku mudie bintu bienu ku butuangaji bua bantu bamvua munutumine anyi?18 Mvua musengelele Tito ne mumutume ne bana betu. Tito uvuaku mudie bintu bienu musangu nansha umue anyi?+ Katuvua bende mu lungenyi lua muomumue anyi? Katuvua balonde mu makasa amue amue au anyi?19 Nuvua nuela meji dîba dionso edi ne: tuvua tukeba kudibingisha kunudi anyi? Tudi tuakula kumpala kua Nzambi mu buobumue ne Kristo. Kadi bana betu bananga, malu onso atudi tuenza mbua kunukolesha.20 Ndi ntshina ne: mu mushindu kampanda anyi kansanga pandi mfika, tshinusanganyi bu mundi tshiyi musue ne tshikadi bu munudi nuenu kanuyi basue, kadi mufuane kusangana matandu, mukawu, biji bikole, matapuluka, bijanu bibi, manunganyi,* nudiuwuja ne lutambishi, ne bimvundu.21 Pamuapa pandi ndua kabidi, Nzambi wanyi udi mua kumpuekesha milongo kumpala kuenu, ne ndi mufuane kulua kudila bua bantu ba bungi bavua benze mpekatu kale kabayi banyingalale bua dipanga diabu dia bukezuke, bua malu abu a masandi* ne bua tshikadilu tshia dikamakama* bivuabu nabi.


text:
Lumingu lua dia 23-29/10
HOSHEA 8-14
Musambu wa 153 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Pesha Yehowa bintu biebe bitambe bulenga”: (Min. 10)
Hos 14:2 (NWT): Yehowa udi wangata ‘butumbi bua ku mishiku yetu’ ne mushinga wa bungi (w07 1/4 20 §1)
Hos 14:4: Yehowa udi ubuikidila badi bamupesha bintu biabu bitambe buimpe, ubanyisha ne ulua mulunda wabu (w11 15/2 16 §15)
Hos 14:9: Tuetu tuendela mu njila ya Yehowa, mbua diakalenga dietu (jd-F 87 §11)
-
Dikeba bubanji bua mu Dîyi dia Nzambi: (Min. 8)
Hos 10:12: Ntshinyi tshitudi ne bua kuenza bua ‘kupuola dinanga dia lulamatu’ dia kudi Yehowa? (w05 15/11 28 §7)
Hos 11:1: Mmunyi muvua mêyi aa makumbanyine Yezu? (w11 15/8 10 §10)
Dibala dia Bible dia lumingu elu ndikulongeshe tshinyi bua Yehowa?
Mbubanji kayi bukuabu buudi mupete mu dibala dia Bible dia lumingu elu?
-
Dibala dia Bible: (Min. 4 anyi mikese) Hos 8:1-14
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) T-35
Dipinganyina muntu: (Min. 4 anyi mikese) T-35: Mumanyishi ukavua mufile trakte musangu mushale. Tungunuka ne muyuki, utantamene tshipumbishi tshidiye ujula.
Dilonga dia Bible: (Min. 6 anyi mikese) lv 152 §13-15: Leja mua kulenga muoyo wa muntu.
TUIKALAYI NE NSOMBELU WA BUENA KRISTO
Musambu wa 97
“Ikala ne muoyo bua kutumbisha Yehowa!”: (Min. 15) Diyukidilangana. Ela filme wa Enzela Yehowa mudimu ne bipedi biebe udi mu jw.org, muaba wa bakulu.
Dilonga dia Bible dia tshisumbu: (Min. 30) kr nshap. 20 §7-16, ne kazubu ka ne: “Tshiamu tshia mudimu tshidibu bakumbajile benji ba mudimu wa diambuluishangana”
Diambulula, ne kadiosha ka lumingu lualua (Min. 3)
Musambu wa 63 ne disambila


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Samuele
16:1-23
-
Samuele udi wela Davidi manyi bua alue mukalenge (1-13)
-
Nyuma wa Nzambi mumbusha kudi Shaula (14-17)
-
Davidi ulua muimbi wa lunzenze wa Shaula (18-23)
16 Ndekelu wa bionso Yehowa wakambila Samuele ne: “Neudile Shaula+ too ne dîba kayi mpindieu undi mumubenge bua kikadi mukalenge wa Isalele?+ Uwuja manyi mu lusengu luebe+ ne ndaku. Nenkutume kudi Yishai+ muena Beteleheme, bualu ndi mudisunguile mukalenge munkatshi mua bana bende.”+
2 Kadi Samuele wakamba ne: “Nenye mushindu kayi? Shaula yeye mumvue bualu ebu neanshipe.”+ Yehowa wakandamuna ne: “Ndaku ne lukungulu lua ngombe, wambe ne: ‘Ndi mulue bua kulambula Yehowa.’
3 Ubikile Yishai ku mulambu au; pashishe nenkuambile tshiudi ne bua kuenza. Udi ne bua kungelela muntu undi nkuleja manyi.”+
4 Samuele wakenza tshivua Yehowa muambe. Pakafikaye ku Beteleheme,+ bakulu ba mu tshimenga bavua bazakala pavuabu bapetangane nende, bobu kuamba ne: “Udi mulue ne ditalala anyi?”
5 Ke yeye kuamba ne: “Ndi mulue ne ditalala. Ndi mulue bua kulambula Yehowa. Dijidilayi, nuye nanyi ku mulambu.” Nunku wakajidila Yishai ne bana bende ba balume, pashishe wakababikidisha ku mulambu.
6 Pakafikabu ne pakamonaye Eliaba,+ wakamba ne: “Bushuwa, muela manyi wa Yehowa mmuimane kumpala kuende muaba eu.”
7 Kadi Yehowa wakambila Samuele ne: “Kutangidi tshimuenekelu tshiende ne bule buende to,+ bualu ndi mumubenge. Bualu mushindu udi muntu umona ki ngudi Nzambi umona to, bualu muntu wetu eu udi umona tshidi tshimueneka ku mêsu, kadi Yehowa yeye udi umona mu muoyo.”+
8 Ke Yishai kubikila Abinadaba,+ kumupitshishaye kumpala kua Samuele, kadi yeye wakamba ne: “Yehowa ki mmusungule nansha eu to.”
9 Pashishe Yishai wakamuleja Shama,+ kadi Samuele wakamba ne: “Yehowa ki mmusungule nansha eu to.”
10 Nunku Yishai wakapitshisha bana bende ba balume muanda mutekete kumpala kua Samuele, kadi Samuele wakambila Yishai ne: “Yehowa ki mmusungule nansha umue wa kudibu to.”
11 Ndekelu wa bionso Samuele wakebeja Yishai ne: “Aba ke bana bebe ba balume bonso anyi?” Ke yeye kuandamuna ne: “Muana wa mukala+ mmushale too ne mpindieu; udi ulama mikoko.”+ Nunku Samuele wakambila Yishai ne: “Mubikidisha, bualu netusombe bua kudia anu padiye ulua.”
12 Nunku wakamubikidisha, kuluaye nende kudi Samuele. Kadi yeye uvua ne mubidi mukunzubile, ne mêsu mimpe, ne uvua muimpe kumona.+ Ke Yehowa kuamba ne: “Juka, umuele manyi, bualu ke yeye eu!”+
13 Nunku Samuele wakangata lusengu lua manyi,+ kumuelaye manyi kumpala kua bana babu. Kutuadijila anu dituku adi, nyuma wa Yehowa wakatuadija kupesha Davidi bukole.+ Pashishe Samuele wakajuka, kuyaye ku Lama.+
14 Mpindieu nyuma wa Yehowa ukavua mumbuke kudi Shaula,+ ne nyuma mubi wa kudi Yehowa uvua umutshingisha.+
15 Bena mudimu ba Shaula bakamuambila ne: “Udi mumone ne: nyuma mubi wa kudi Nzambi udi ukutshingisha.
16 Mukalenge wetu atumine koku bena mudimu bebe badi kumpala kuebe dîyi bua bakebe muntu udi mumanye kuimba lunzenze bimpe menemene.+ Nunku dîba dionso didi nyuma mubi wa kudi Nzambi ukuluila, yeye nealuimbe, ne wewe neudiumvue bimpe.”
17 Nunku Shaula wakambila bena mudimu bende ne: “Nkebelayiku muntu udi wimba lunzenze bimpe, nulue nende kundi.”
18 Umue wa ku bena mudimu wakamba ne: “Tangila! Ndi mumone mudi umue wa ku bana ba Yishai muena Beteleheme wimba lunzenze bimpe menemene; udi ne dikima ne ntshilobo tshia mvita.+ Udi wakula bimpe, mmuimpe kumona+ ne Yehowa udi nende.”+
19 Pashishe Shaula wakatuma bantu ne mukenji kudi Yishai, wamba ne: “Ntumina muanebe Davidi udi ulama mikoko au.”+
20 Nunku Yishai wakangata mampa ne mulondo wa mvinyo wa tshiseba ne muana wa mbuji, kubitekaye pa mpunda, ne wakabitumina Shaula kudi muanende Davidi.
21 Nunku Davidi wakaya kudi Shaula ne wakatuadija kumuenzela mudimu.+ Shaula wakalua kumunanga bikole menemene, ne yeye wakalua muambudi wa bia mvita biende.
22 Shaula wakatumina Yishai mukenji ne: “Davidi ashalaku muena mudimu wanyi, bualu ndi mumuanyishe.”
23 Dîba dionso divua nyuma mubi wa kudi Nzambi uluila Shaula, Davidi uvua wangata lunzenze, uluimba, nunku Shaula uvua upeta disulakana ne udiumvua bimpe, ne nyuma mubi au uvua umbuka kudiye.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Samuele 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
16 Musangu mukuabu Shimishona wakaya ku Gaza, yeye kumonaku mukaji wa ndumba kampanda, kubuelaye kudiye.
2 Bakambila bena Gaza ne: “Shimishona mmulue munemu.” Nunku bakamujingila, kumualaminabu butuku bujima ku tshiibi tshia tshimenga. Bakashala talalaa butuku bujima, badiambila ne: “Padi panshi patoka, netumushipe.”
3 Kadi Shimishona wakashala mulale too ne mundankulu. Pashishe wakajuka mundankulu, kukuataye biibi bia tshiibi tshia tshimenga ne makunji abi abidi a mu nseke, kubijulaye ne mulonda watshi wa kutshiamakajaku. Yeye kubiteka pa makaya ende, kubandaye nabi ku mutu kua mukuna udi mutangilangane ne Hebelone.
4 Pashishe wakalua kunanga mukaji kampanda wa mu Tshibandabanda tshia Soleka; dîna diende divua Delila.+
5 Nunku bakalenge ba bena Peleshete bakalua kudiye, kuambabu ne: “Mudingakaja+ bua umanye tshidi tshimupesha makanda bungi nunku, ne mutudi mua kumupita bukole, kumusuika ne kumukokesha. Bua bualu ebu yonso wa kutudi neakupeshe bitupa 1 100 bia arjan.”
6 Pashishe Delila wakambila Shimishona ne: “Ngambila koku kudi bukole buudi nabu bungi nunku bufumina ne tshidibu mua kukusuika natshi bua kukukokesha.”
7 Shimishona wakamuambila ne: “Bobu bansuike ne mionji mibishi muanda mutekete itubu basuika ku buta bua mikete idibu kabayi banji kumisha, nentekete meme kulua anu bu muntu yonso eu.”
8 Nunku bakalenge ba bena Peleshete bakamutuadila mionji mibishi muanda mutekete itubu basuika ku buta bua mikete ivuabu kabayi banji kumisha, yeye kumusuika nayi.
9 Nunku bakalamina mu nzubu wa munda, yeye kumuela dîyi ne: “Shimishona, bena Peleshete mbobu abu!” Ke yeye kukosa mionji itubu basuika ku buta bua mikete ayi bipepele anu mutu buanda bua line bukoseka padibu bulenga kapia.+ Kabakamanya kuvua bukole buende bufumina to.
10 Nunku Delila wakambila Shimishona ne: “Mona! Udi muntatakaje, mungambile malu a mafi. Mpindieu ngambila koku tshidibu mua kukusuika natshi.”
11 Ke yeye kumuambila ne: “Bobu bansuike ne mionji mipiamipia idibu kabayi banji kuenza nayi mudimu, nentekete meme kulua anu bu muntu yonso eu.”
12 Nunku Delila wakangata mionji mipiamipia, kumusuikaye nayi, kuelaye dîyi ne: “Shimishona, bena Peleshete mbobu abu!” (Pine apu bavua balamine mu nzubu wa munda.) Ke yeye kuyitula ku maboko ende anu bu manda.+
13 Pashishe Delila wakambila Shimishona ne: “Too ne mpindieu udi muntatakaje, mungambile malu a mafi.+ Ngambila tshidibu mua kukusuika natshi.” Ke yeye kumuambila ne: “Anu wewe mutele bisuki muanda mutekete bia ku mutu kuanyi ne manda a mu bule adi ku tshiamu tshia kuluka natshi bilamba.”
14 Nunku wakabikuatakaja ne lusambu, yeye kumuela dîyi ne: “Shimishona, bena Peleshete mbobu abu!” Ke yeye kutabuluka ku tulu, kutulaye lusambu lua ku tshiamu tshia kuluka natshi bilamba alu ne manda atshi a mu bule.
15 Ke yeye kumuambila ne: “Mmunyi muudi mua kuamba ne: ‘Ndi mukunange,’+ padi muoyo webe kawuyi kundi? Udi muntatakaje misangu eyi isatu ne kuena mungambile kudi bukole buudi nabu bungi nunku bufumina to.”+
16 Bu muvuaye anu umuela mutoyi dituku dionso ne umutondesha, yeye wakapungila wamba kufua.+
17 Nunku ndekelu wa bionso wakamunzuluila muoyo wende, wamba ne: “Kapaya kakatu kanji kulenga ku mutu kuanyi to, bualu ndi Munazi wa Nzambi katshia bandela.+ Bobu bankungule nsuki, bukole buanyi nebumbuke kundi, nentekete meme kulua bu bantu bakuabu bonso aba.”
18 Pakamona Delila ne: uvua mumunzuluile muoyo wende, diakamue wakabikidisha bakalenge ba bena Peleshete,+ wamba ne: “Bandayi musangu eu, bualu mmungunzuluile muoyo wende.” Nunku bakalenge ba bena Peleshete bakabanda kudiye ne makuta.
19 Wakamuladika tulu pa binu biende; pashishe wakabikila muntu, yeye kumukunguisha bisuki muanda mutekete bia ku mutu kuende. Pashishe wakatuadija kumukokesha, bualu bukole buende buvua buenda bumbuka kudiye.
20 Ke kuelaye dîyi ne: “Shimishona, bena Peleshete mbobu abu!” Wakatabuluka ku tulu, kuambaye ne: “Nempatuke anu bu misangu mikuabu+ ne nendisungile.” Kadi kavua mumanye ne: Yehowa ukavua mumulekele to.
21 Nunku bena Peleshete bakamukuata, bobu kumutonkona mêsu. Pashishe bakapueka nende ku Gaza, kumusuikabu ne nkanu ibidi ya tshiamu tshia mitaku, yeye kulua mupedi wa ntete mu buloko.
22 Kadi nsuki ya ku mutu kuende yakatuadija kutoloka kabidi panyima pa bamane kumukungulayi.+
23 Bakalenge ba bena Peleshete bakadisangisha kaba kamue bua kulambula nzambi wabu Dagona+ mulambu munene ne kusanka, bualu bavua bamba ne: “Nzambi wetu mmufile Shimishona muena lukuna wetu mu tshianza tshietu!”
24 Pakamumona bantu, bakatumbisha nzambi wabu, kuambabu ne: “Nzambi wetu mmufile muena lukuna wetu mu tshianza tshietu, muntu uvua munyange buloba buetu+ ne mushipe ba bungi ba kutudi.”+
25 Bu muvuabu ne disanka ku muoyo, bakamba ne: “Bikidishayi Shimishona bua alue kutusekeshaku.” Nunku bakabikidisha Shimishona mu buloko bua kuluaye kubasekesha; bakamuimanyika pankatshi pa makunji.
26 Pashishe Shimishona wakambila muana wa balume uvua mumukuate ku tshianza ne: “Enza ndenge makunji adi makuate nzubu eu bua ngeyemenaku.”
27 (Mpindieu nzubu au uvua muwule ne bantu balume ne bantu bakaji. Bakalenge ba bena Peleshete bonso bavuamu, ne pa mutu pa nzubu pavua bantu balume ne bantu bakaji batue ku 3 000 bavua batangila pavua Shimishona usekesha bantu.)
28 Ke Shimishona+ kuelaye dîyi kudi Yehowa ne: “Mukalenge Mutambe Bunene Yehowa, mvuluka koku ne mpesha koku bukole,+ anu bua musangu eu Nzambi wanyi, ne enza bua ndisombuele kudi bena Peleshete bua dimue dia ku mêsu anyi abidi.”+
29 Pashishe Shimishona wakatshintamena ku makunji abidi a munkatshi avua makuate nzubu, yeye kueyemenaku ne tshianza tshiende tshia dia balume ku dikunji dimue ne tshianza tshiende tshia dia bakaji ku dikuabu.
30 Shimishona wakela dîyi ne: “Mfue ne bena Peleshete!” Pashishe wakasakila makunji ne bukole buende buonso, nzubu kupukilaye bakalenge ne bantu bonso bavuamu.+ Nunku bungi bua bantu bavuaye mushipe pakafuaye buvua bupite bua bavuaye mushipe pavuaye ne muoyo.+
31 Pashishe bana babu ba balume ne dîku dijima dia tatuende bakapueka bua kumuangata. Bakabanda nende, bobu kumujiika pankatshi pa Solea+ ne Eshetaola mu lukita lua tatuende Manoa.+ Uvua mulumbuluishe Isalele bidimu 20.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Balumbuluishi 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Pasaka; Tshibilu tshia Mampa kaayi mela Luevene (1-8)
-
Tshibilu tshia Mbingu (9-12)
-
Tshibilu tshia Bitanda (13-17)
-
Diteka balumbuluishi (18-20)
-
Bintu bikandika bua ntendelelu (21, 22)
16 “Uvuluke ngondo wa Abiba, ne wenze Pasaka bua Yehowa Nzambi webe,+ bualu mu ngondo wa Abiba Yehowa Nzambi webe uvua mukupatule mu Ejipitu butuku.+
2 Udi ne bua kulambula Yehowa Nzambi webe mulambu wa Pasaka,+ muangatshila mu mikoko ne mu ngombe,+ muaba udi Yehowa usungula bua dîna diende disombele.+
3 Kuena ne bua kuwudia pamue ne bintu biela luevene to;+ neudie mampa kaayi mela luevene, mampa a dikenga, matuku muanda mutekete, bualu uvua mupatuke mu Ejipitu lubilu lubilu.+ Wenze nunku bua wewe kuvuluka dituku diuvua mupatuke mu buloba bua Ejipitu matuku ebe onso a muoyo.+
4 Kabena ne bua kukusangana ne luevene mu buloba buebe buonso munkatshi mua matuku muanda mutekete,+ anyi kuena mua kushiya munyinyi nansha mukese uwalambula dituku dia kumpala dilolo, butuku bujima too ne mu dinda.+
5 Kabakukuanyishila bua kulambula mulambu wa Pasaka mu bimenga bionso tshianana bidi Yehowa Nzambi webe ukupesha.
6 Kadi neuwulambuile muaba udi Yehowa Nzambi webe usungula bua dîna diende disombele. Udi ne bua kulambula mulambu wa Pasaka ku dilolo diakamue padi dîba dibuela,+ padi tshikondo tshia buena tshiuvua mupatuke mu Ejipitu tshikumbana.
7 Udi ne bua kuwosha ne kuwudiila+ muaba wasungula Yehowa Nzambi webe,+ ne mu dinda udi mua kupingana ku ntenta yebe.
8 Neudie mampa kaayi mela luevene matuku asambombo, ne dituku dia muanda mutekete nekuikale masangisha a pa buawu bua Yehowa Nzambi webe. Kuena ne bua kuenza mudimu nansha umue to.+
9 “Neubale mbingu muanda mutekete. Neubange kubala mbingu muanda mutekete eyi kumbukila ku tshikondo tshiudi ukosa ntete itshidi ku tukolakola bua musangu wa kumpala.+
10 Pashishe newenze Tshibilu tshia Mbingu bua Yehowa Nzambi webe+ ne mulambu wa budisuile wa ku tshianza tshiebe uudi ufila bilondeshile mudi Yehowa Nzambi webe ukubenesha.+
11 Neusanke kumpala kua Yehowa Nzambi webe, muaba udi Yehowa Nzambi webe usungula bua dîna diende disombele, wewe, muanebe wa balume, muanebe wa bakaji, mupika webe mulume, mupika webe mukaji, muena Lewi udi mu bimenga biebe, muntu udi musombe buenyi, muana udi mufuishe tatuende ne mukaji mukamba, badi munkatshi muebe.+
12 Vuluka ne: wakalua mupika mu Ejipitu,+ nunku ulame mêyi ne mikandu ebi ne ubitumikile.
13 “Newenze Tshibilu tshia Bitanda+ matuku muanda mutekete paudi usangisha bintu bia muaba webe wa tshishipuidi, ne bia mu tshikaminu tshiebe tshia mvinyo ne tshia mafuta.
14 Usanke mu tshibilu tshiebe,+ wewe, muanebe wa balume, muanebe wa bakaji, mupika webe mulume, mupika webe mukaji, muena Lewi, muntu udi musombe buenyi, muana udi mufuishe tatuende, ne mukaji mukamba, badi mu bimenga biebe.
15 Newenze tshibilu+ bua Yehowa Nzambi webe matuku muanda mutekete muaba udi Yehowa usungula, bualu Yehowa Nzambi webe neabeneshe bintu biebe bionso bia pa madimi ne malu onso audi wenza,+ ne newikale anu ne disanka.+
16 “Misangu isatu ku tshidimu bantu balume bebe bonso nebamueneke kumpala kua Yehowa Nzambi webe muaba udiye musungule: mu Tshibilu tshia Mampa kaayi mela Luevene,+ mu Tshibilu tshia Mbingu+ ne mu Tshibilu tshia Bitanda,+ ne muntu nansha umue wa kudibu kamueneki kumpala kua Yehowa bianza bitupu to.
17 Dipa didi muntu yonso ulua nadi dikale bilondeshile dibenesha didi Yehowa Nzambi webe mukubeneshe nadi.+
18 “Neuteke balumbuluishi+ ne batangidi bua tshisa tshionso mu bimenga bionso bidi Yehowa Nzambi webe ukupesha, ne badi ne bua kulumbuluisha bantu ne dilumbuluisha diakane.
19 Kuena ne bua kukonyangaja tshilumbu,+ kuikala ne kansungansunga,+ anyi kuitaba dikosa mishiku, bualu dikosa mishiku didi difofomija mêsu a muena meji+ ne dikonyangaja mêyi a muntu muakane.
20 Ulonde buakane, anu buakane nkayabu,+ bua ushale ne muoyo ne wangate buloba budi Yehowa Nzambi webe ukupesha.
21 “Kuena ne bua kukuna mutshi wa mushindu kayi wonso bua wikale mutshi wa tshijila+ pabuipi ne tshioshelu tshia Yehowa Nzambi webe tshiudi udiashila.
22 “Kuena nansha ne bua kudimanyikila dikunji dia tshijila,+ tshintu tshidi Yehowa Nzambi webe ukina.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Dutelonome 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Bena Gibeona bakeba ditalala bikale ne budimu (1-15)
-
Dishima dia bena Gibeona diedibue patoke (16-21)
-
Bena Gibeona nebikale bangula nkunyi ne basuna mâyi (22-27)
9 Pavua bakalenge bonso bavua ku luseke lua ouest lua Yadene+ bumvue tshivua tshienzeke, bonso bavua mu buloba bua mikuna, mu Shefela, ku maloba onso a ku muelelu kua Mbuu Munene,+ ne kumpala kua Lebanona, mmumue ne: bena Hiti, bena Amola, bena Kanâna, bena Pelizi, bena Hiwi, ne bena Yebuse,+
2 bakadisanga bua kuluisha Yoshua ne Isalele.+
3 Bena mu Gibeona+ bakumvua pabu tshivua Yoshua muenzele Yeliko+ ne Ai.+
4 Nunku bakenza malu ne budimu, kuelabu biakudia mu bibombi bisunsuke, kubitekabu pa mpunda yabu, pamue ne milondo ya mvinyo ya biseba misunsuke ikavua mitayike ne bayilamakaje;
5 bavua kabidi ne sandala misunsuke ne milamakaja ku makasa abu, ne bavua bavuale bilamba bisunsuke. Mampa onso avuabu bambule avua mume ne asunsuluka.
6 Nunku bakaya kudi Yoshua mu tshitudilu tshivua ku Gilegala,+ kumuambilabu yeye ne bena Isalele ne: “Tudi bafume ku buloba bua kule. Nunku tudi tunulomba bua kudia netu tshipungidi.”
7 Kadi bena Isalele bakambila bena Hiwi ne:+ “Pamuapa nudi basombele pabuipi netu. Nunku tudi mua kudia nenu tshipungidi mushindu kayi?”+
8 Bakandamuna Yoshua ne: “Tudi bena mudimu bebe.”
Nunku Yoshua wakabebeja ne: “Nuenu nudi banganyi? Nudi nufumina penyi?”
9 Ke bobu kumuambila ne: “Bena mudimu bebe mbafumine ku buloba bua kule menemene+ bua dîna dia Yehowa Nzambi webe, bualu tuvua bumvue lumu luende ne malu onso avuaye muenze mu Ejipitu+
10 ne malu onso avuaye muenzele bakalenge babidi ba bena Amole bavua dia muamua dia Yadene, Sihona+ mukalenge wa Heshebona ne Oga+ mukalenge wa Bashana, uvua mu Ashetalota.
11 Ke bualu kayi bakulu betu ne bantu bonso ba mu buloba buetu bakatuambila ne: ‘Angatayi bintu bia nuenu kudia mu njila, nuye kusambakena nabu. Nubambile ne: “Netuikale bena mudimu benu;+ nunku tudi tunulomba bua kudia netu tshipungidi.”’+
12 Mampa atuvua bangate bua tuetu kudia aa atshivua ne luya patuvua bumbuke ku nzubu yetu bua kulua kunudi muaba eu. Mpindieu monayi mudiwu mume ne asunsuluka.+
13 Milondo ya mvinyo ya biseba eyi ivua mipiamipia patuvua belamu mvinyo, kadi mpindieu ikadi mitayike.+ Bilamba bietu ne sandala yetu mbisunsuke bua bule bua luendu.”
14 Ke bantu kuangatabu ndambu wa bintu biabu bia kudia, kadi kabakebeja Yehowa bualu to.+
15 Nunku Yoshua wakadia nabu tshipungidi tshia ditalala,+ kubalayaye bua kubashiya ne muoyo, ne bamfumu ba tshisumbu bakabalaya nanku mu mutshipu.+
16 Ku ndekelu kua matuku asatu bobu bamane kudia nabu tshipungidi, bakumvua ne: bavua basombele pabuipi apu, ku mutumba kuabu.
17 Pashishe bena Isalele bakasa luendu ne bakafika mu bimenga biabu dituku disatu; bimenga biabu bivua: Gibeona,+ Kefila, Bêlota, ne Kîyata-yalima.+
18 Kadi bena Isalele kabakabaluisha to, bualu bamfumu ba tshisumbu bakavua baditshipe kudibu mu dîna dia Yehowa+ Nzambi wa Isalele. Nunku tshisumbu tshijima tshiakabanga kunungana bua bamfumu.
19 Ke bamfumu bonso kuambilabu tshisumbu tshijima ne: “Bu mutuvua baditshipe kudibu mu dîna dia Yehowa Nzambi wa Isalele, katuena ne mushindu wa kubenzela bibi to.
20 Netuenze nunku: Netubalekele ne muoyo, bua tshiji tshia Nzambi katshilu kutudi bua mutshipu utuvua baditshipe kudibu.”+
21 Bamfumu bakamba kabidi ne: “Bashale ne muoyo, kadi balue bangudi ba nkunyi ne basunyi ba mâyi bua tshisumbu tshijima.” Ke tshiakabalaya bamfumu.
22 Nunku Yoshua wakababikila, kubambilaye ne: “Bua tshinyi nuvua batudinge, nuamba ne: ‘Tudi tufumina muaba wa kule menemene,’ penu basombele bushuwa anu munkatshi muetu emu?+
23 Kumbukila ku lelu nudi bedibue mulawu,+ ne nenuikale anu mu mulongo wa bapika bu bangudi ba nkunyi ne basunyi ba mâyi bua nzubu wa Nzambi wanyi.”
24 Bakandamuna Yoshua ne: “Mbualu bavua bambile bena mudimu bebe patoke ne: Yehowa Nzambi webe uvua mutumine Mose muena mudimu wende dîyi bua kunupesha buloba buonso ebu ne kubutula benamu bonso kumpala kuenu.+ Nunku tuvua bumvue buôwa bua mioyo yetu bua bualu buenu,+ ke bualu kayi tuvua benze nunku.+
25 Mpindieu tudi mu bianza biebe. Tuenzela tshionso tshiudi mumone ne: ntshimpe ne tshiakane.”
26 Ke tshiakabenzelaye; wakabapandisha mu bianza bia bena Isalele, ne kabakabashipa to.
27 Kadi dituku adi, Yoshua wakabavuija bangudi ba nkunyi ne basunyi ba mâyi bua tshisumbu+ ne bua tshioshelu tshia Yehowa muaba uvuaye Yeye ne bua kusungula,+ ne mbashale nanku too ne lelu.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yoshua 9
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
50 Mona tshidi Yehowa wamba:
“Mukanda wa dishipa nawu dibaka+ wa mamuenu umvua muipate udi penyi?
Peshi nkudi nganyi wa ku bamvua nabu dibanza kumvua munupane?
Monayi! Nuvua bapanyibue bua bilema bienu,+Ne mamuenu uvua muipatshibue bua dishipa dienu dia mikenji.+
2 Kadi bua tshinyi muntu kavuaku pamvua mulue?
Bua tshinyi muntu kavua muandamune pamvua mubikile?+
Tshianza tshianyi ntshîpi bikole bua kukuula,Peshi munda muanyi kamuena bukole bua kusungila nabu anyi?+
Monayi! Ndi ngumisha mbuu ku dikanyina dianyi;+Ndi mvuija misulu tshipela.+
Mishipa yayi idi ibola bua dipangika dia mâyi,Ne idi ifua bua nyota.
3 Ndi mvuadika diulu mifitu,+Ne ndi mvuija tshilamba tshikayabale tshibuikidi tshiadi.”
4 Mukalenge Mutambe Bunene Yehowa mmumpeshe ludimi lua bantu balongesha,+Bua mmanye mua kuandamuna muntu udi mutshioke ne dîyi diakane.+
Yeye udi umbisha ku dinda ne ku dinda;Yeye udi ubisha ditshi dianyi bua kuteleja bu bantu balongesha.+
5 Mukalenge Mutambe Bunene Yehowa mmukangule ditshi dianyi,Tshivua mutomboke to.+
Tshivua mulonde njila mukuabu to.+
6 Ngakafila nyima wanyi kudi bavua bankumaNe matama anyi kudi bavua baashiye matupu.
Tshivua musokoke mpala wanyi ku dipuekeshibua dia milongo ne ku mate nansha.+
7 Kadi Mukalenge Mutambe Bunene Yehowa neangambuluishe.+
Ke bualu kayi tshiakudiumvua mupuekeshibue milongo to.
Ke bualu kayi ndi muteke mpala wanyi bu dibue dikole,+Ne ndi mumanye ne: tshiakufuishibua bundu to.
8 Yeye udi umbala ne: ndi muakane, udi pabuipi.
Nnganyi udi mua kumbanda?+
Tuimane diatshimue.
Nnganyi udi nanyi tshilumbu?
Asemene pabuipi nanyi.
9 Monayi! Mukalenge Mutambe Bunene Yehowa neangambuluishe.
Nnganyi wampisha?
Monayi! Buonso buabu nebatekete bu tshilamba.
Ne tshishi tshia mbumbu netshibadie.
10 Nnganyi wa munkatshi muenu udi utshina Yehowa,Udi uteleja dîyi dia muena mudimu wende?+
Nnganyi udi muendele mu mîdima mikole, kayi ne butoke nansha bukese?
Yeye eyemene dîna dia Yehowa ne akebe dikuatshisha kudi Nzambi wende.
11 “Monayi! Nuenu bonso badi batemesha kapia,Batudisha tupia muulu,Endelayi mu butoke bua kapia kenu,Munkatshi mua tupia tudi tutudike tunudi batemeshe.
Monayi tshinuapeta ku tshianza tshianyi:
Nenulale panshi mu dikengakana dia dikema.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yeshaya 50
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Leja muudi ne lulamatu kudi Yehowa
‘Yehowa neikale pankatshi petu nebe ne pankatshi pa bana bebe ne bana banyi tshiendelele.’—1 SAMUELE 20:42.
MISAMBU: 125, 62
1, 2. Bua tshinyi bulunda bua Yonatana ne Davidi budi tshilejilu tshimpe tshia lulamatu?
DIKIMA divua nadi Davidi divua ne bua kuikala dikemeshe Yonatana bikole. Davidi wakashipa Goleyata, muntu wa mpolondo ne kutuadilaye Shaula, mukalenge wa Isalele, tatuende wa Yonatana “mutu wa muena Peleshete.” (1 Samuele 17:57) Yonatana uvua mutuishibue ne: Nzambi uvua ne Davidi, ne katshia ku dîba adi, Yonatana ne Davidi bakalua balunda banene ba pa muoyo. Bavua balayangane ne: bavua ne bua kulamatangana misangu yonso. (1 Samuele 18:1-3) Yonatana uvua ne lulamatu kudi Davidi matuku ende onso a muoyo.
2 Yonatana wakashala ne lulamatu kudi Davidi nansha muvua Yehowa musungule Davidi bua kulua mukalenge wa Isalele pamutu pa Yonatana. Pavua Shaula ukeba kushipa Davidi, Yonatana wakumvua bibi bua mulunda wende. Yonatana uvua mumanye ne: Davidi uvua mu tshipela ku Holesha, nunku wakaya kumukolesha bua atungunuke ne kueyemena Yehowa. Yonatana wakambila Davidi ne: ‘Kutshinyi, bualu bua tshianza tshia Shaula, tatuanyi, katshiena tshikusangana; wewe newikale mukalenge wa Isalele, ne meme nengikale muibidi nebe.’—1 Samuele 23:16, 17.
3. a) Ntshinyi tshivua Yonatana wangata ne mushinga wa bungi kupita lulamatu luende kudi Davidi? b) Ntshinyi tshidi tshitujadikila bualu ebu? (Tangila tshimfuanyi tshia ntuadijilu tshia tshiena-bualu.)
3 Pa tshibidilu tutu tuanyisha bantu batu ne lulamatu. Kadi, tudiku tuanyisha Yonatana anu bualu uvua muleje lulamatu kudi Davidi anyi? Tòo, kuikala ne lulamatu kudi Nzambi kuvua ne mushinga wa bungi mu nsombelu wa Yonatana. Bushuwa, bualu ebu ke buvua bumusake bua kuikala ne lulamatu kudi Davidi ne kubenga kumumvuila mukawu nansha muvua Davidi ne bua kulua mukalenge pa muaba wende. Yonatana uvua kabidi muambuluishe Davidi bua kueyemena Yehowa. Bubidi buabu bakalejangana lulamatu ne kushalabu balamate Yehowa. Bakalamata ku mutshipu wabu wa ne: ‘Yehowa neikale pankatshi petu nebe ne pankatshi pa bana bebe ne bana banyi tshiendelele.’—1 Samuele 20:42.
4. a) Ntshinyi tshiatuambuluisha bua kuikala ne disanka ne kudiumvua bimpe? b) Ntshinyi tshituamona mu tshiena-bualu etshi?
4 Tuetu petu tudi ne bua kuikala ne lulamatu kudi bena mu dîku dietu, balunda betu ne bana betu ba balume ne ba bakaji mu tshisumbu. (1 Tesalonike 2:10, 11) Kadi tshidi ne mushinga wa bungi menemene kupita bionso nkuikala ne lulamatu kudi Yehowa. Yeye ke udi mutupeshe muoyo. (Buakabuluibua 4:11) Patudi ne lulamatu kudiye, tudi bushuwa tupeta disanka ne tudiumvua bimpe. Kadi tudi bamanye ne: tudi ne bua kuikala ne lulamatu kudi Nzambi nansha mu bikondo bikole. Mu tshiena-bualu etshi, netumone mudi tshilejilu tshia Yonatana mua kutuambuluisha bua kushala ne lulamatu kudi Yehowa mu nsombelu inayi eyi: 1) patudi tumona ne: muntu udi ne bukokeshi kena ukumbana bua tuetu kumunemeka, 2) padibi bikengela kusungula utudi ne bua kulamata, 3) padi muanetu wa balume udi ulombola utumvua bibi anyi utuenzela malu mu mushindu mubi, ne 4) patudi tumona ne: mbikole bua kukumbaja tshituvua balaye.
PATUDI TUMONA NE: MUNTU UDI NE BUKOKESHI KENA UKUMBANA BUA TUETU KUMUNEMEKA
5. Bua tshinyi bivua bikole bua bena Isalele kushalabu ne lulamatu kudi Nzambi pavua Shaula mukalenge?
5 Yonatana ne bena Isalele bavua mu nsombelu mukole. Mukalenge Shaula, tatuende wa Yonatana katshivua utumikila Yehowa to, ne Yehowa wakamubenga. (1 Samuele 15:17-23) Nansha nanku, Nzambi wakalekela Shaula utungunuka ne kulombola munkatshi mua bidimu bia bungi. Nunku, bivua bikole bua bantu kushala ne lulamatu kudi Nzambi bu muvua mukalenge uvuabu basungule bua kusomba mu “nkuasa wa Yehowa” wenza malu mabi menemene.—1 Kulondolola 29:23.
6. Ntshinyi tshidi tshileja ne: Yonatana uvua mushale ne lulamatu kudi Yehowa?
6 Yonatana wakashala ne lulamatu kudi Yehowa. Elabi meji bua tshivua Yonatana muenze matuku makese pavua Shaula mutuadije kubenga kutumikila Nzambi. (1 Samuele 13:13, 14) Tshikondo atshi, tshiluilu tshinene tshia bena Peleshete tshiakalua ne makalu a mvita 30000 bua kubunda Isalele. Shaula uvua ne basalayi 600 tshianana, anu yeye ne Yonatana ke bavua ne bia mvita. Kadi Yonatana kavua mumvue buôwa to. Wakavuluka mêyi a muprofete Samuele aa: ‘Yehowa kena ulekela bantu bende bualu bua dîna diende dinene.’ (1 Samuele 12:22) Yonatana wakambila musalayi mukuabu ne: “Kakuena mukandu kudi Yehowa bua kusungila bantu kudi ba bungi anyi kudi bakese.” Nunku, yeye ne musalayi au bakaluangana ne tshisumbu tshia bena Peleshete ne kushipabu bantu batue ku 20 ba kudibu. Yonatana uvua ne ditabuja kudi Yehowa, ne Yehowa wakamubenesha. Yehowa wakazakeja buloba ne bena Peleshete kumvuabu buôwa. Pashishe bena Peleshete bakaluishangana ne kushipanganabu bobu nkayabu, ne bena Isalele bakatshimuna mvita eyi.—1 Samuele 13:5, 15, 22; 14:1, 2, 6, 14, 15, 20.
7. Mmunyi muvua Yonatana wenzela tatuende malu?
7 Nansha muvua Shaula mutungunuke ne kubenga kutumikila Yehowa, Yonatana uvua anu utumikila tatuende pavuaku mushindu. Tshilejilu, bakaluangana bua kusungila bantu ba Yehowa.—1 Samuele 31:1, 2.
8, 9. Mmunyi mutudi tuleja lulamatu kudi Nzambi patudi tunemeka bantu badi ne bukokeshi?
8 Anu bu Yonatana, tudi mua kuleja lulamatu kudi Yehowa patudi tutumikila mbulamatadi wa mu ditunga ditudi padiku mushindu. Yehowa mmulekele “bakokeshi badi ku mutu” bua batukokeshe, ne udi utulomba bua tubanemeke. (Bala Lomo 13:1, 2.) Ke bualu kayi tudi ne bua kuenzela mbena mbulamatadi malu ne kanemu nansha padibu kabayi bamba bulelela anyi patudi tumona ne: kabena bakumbana bua tuetu kubanemeka. Nunku, tudi ne bua kunemeka bantu bonso badi Yehowa mupeshe bukokeshi.—1 Kolinto 11:3; Ebelu 13:17.
9 Olga, muanetu wa bakaji wa mu Amerike wa ku Sud wakaleja lulamatu luende kudi Yehowa pavuaye unemeka bayende nansha muvuaye umuenzela malu mabi. [1] (Tangila note.) Bayende uvua imue misangu ubenga kumuakuisha anyi umuamba mêyi mabi bualu uvua Ntemu wa Yehowa. Uvua mene umuambila ne: uvua ne bua kumushiya nkayende ne kuangata bana kuya nabu. Kadi Olga ‘kavua upingaja bubi ku bubi’ to. Uvua wenza muende muonso bua kuikala mukaji muimpe. Uvua umulambila biakudia, umusukuila bilamba, ne utabalela balela bakuabu ba bayende. (Lomo 12:17) Pavuaku mushindu, uvua uya kumufila pavuaye uya kutangila bena mu dîku diabu ne balunda bende. Tshilejilu, pavua bayende ujinga kuya ku madilu a tatuende mu tshimenga tshikuabu, Olga wakalongolola bintu bionso bivuabu nabi dijinga bua luendu. Pashishe, pavuabu ne tshitalu mu tshitanda tshia Nzambi, yeye uvua mushale muindile bayende pambelu. Bidimu bia bungi pashishe, bayende wa Olga wakatuadija kumuenzela malu mimpe bualu Olga uvua nende lutulu, ne uvua misangu yonso umunemeka. Mpindieu bayende utu umukankamija bua kuya mu bisangilu, ne utu uya kumushiyamu. Utu mene ubuela mu bisangilu pamue ne mukajende imue misangu.—1 Petelo 3:1.
PADIBI BIKENGELA KUSUNGULA MUNTU UTUDI NE BUA KULAMATA
10. Ntshinyi tshivua tshiambuluishe Yonatana bua kumanya muntu uvuaye ne bua kulamata?
10 Pavua Shaula muambe ne: udi ushipa Davidi, Yonatana wakadimona kumpala kua dipangadika dikole dia kuangata. Uvua musue kuikala ne lulamatu kudi tatuende, kadi uvua kabidi musue kuikala ne lulamatu kudi Davidi. Yonatana uvua mumanye ne: Nzambi kavua ne Shaula to, kadi uvua ne Davidi, nunku wakasungula bua kulamata Davidi. Wakadimuija Davidi bua kusokoma, pashishe kulejaye Shaula bua tshinyi uvua ne bua kulekela Davidi ne muoyo.—Bala 1 Samuele 19:1-6.
11, 12. Mmunyi mudi dinanga ditudi nadi bua Yehowa dituambuluisha bua kuangata dipagadika dia kumulamata?
11 Alice, muanetu wa bakaji wa mu Australie uvua ne bua kusungula muntu uvuaye ne bua kulamata. Pavuaye ulonga Bible, uvua wambila bena mu dîku diabu malu avuaye ulonga. Wakabambila kabidi ne: kavua ne bua kusekelela nabu Nowele to, ne kubumvuijaye bua tshinyi uvua muangate dipangadika adi. Ku ntuadijilu, bena mu dîku diabu bavua bakadiumvua bedibue mâyi ku makasa, kadi pashishe bakamukuatshila tshiji tshikole menemene. Bakamona ne: Alice kavua mua kubatabalela to. Pashishe mamuende wakamba ne: kavua musue kumona kabidi Alice to. Alice wakamba ne: “Biakantonda bikole ne kunsama ku muoyo bikole bualu mvua munange dîku dietu bikole. Nansha nanku, ngakangata dipangadika dia kuteka Yehowa ne Muanende pa muaba wa kumpala mu muoyo wanyi, ne ngakatambula mu mpuilu wakalonda.”—Matayi 10:37.
12 Lulamatu lutudi nalu kudi Yehowa ludi ne bua kuikala ne mushinga wa bungi kupita mutudi balamate tshintu kayi tshionso bu mudi: tshisumbu tshia malu a manaya, tshilongelu anyi ditunga. Tshilejilu, Henry uvua munange kanaya dinaya kampanda didi bu dia dame (Jeux d’échecs) ne bena mu tshilongelu tshiabu ne uvua musue kupatuka wa kumpala. Bu muvuaye unaya dinaya edi ku ndekelu kua lumingu luonso, kavua ne dîba dia kuyisha anyi kubuela mu bisangilu to. Wakamba ne: Dinaya edi divua dilue ne mushinga wa bungi kudiye kupita muvuaye mulamate Nzambi. Nunku wakangata dipangadika dia kulekela kunaya dinaya edi mu tshilongelu tshiabu.—Matayi 6:33.
13. Mmunyi mudi lulamatu kudi Nzambi lutuambuluisha bua kupita bimpe ne bilumbu bia bena mu mêku etu?
13 Imue misangu bidi mua kutukolela bua kuleja lulamatu kudi bena mu dîku dietu bashilangane musangu umue. Tshilejilu, Ken udi wamba ne: “Pa tshibidilu mvua musue kuya kutangila mamuanyi ukavua mukulakaje, ne mvua imue misangu mmubikidisha bua kulua kusomba netu. Kadi mamuanyi ne mukajanyi kabavua bapetangana bimpe to.” Udi utungununka wamba ne: “Tshivua mua kusankisha umue tshiyi mubungamije mukuabu to.” Ken wakela meji bua tshidi Bible wamba, ne kumonaye ne: mu nsombelu eu, uvua ne bua kusankisha mukajende ne kushala mumulamate. Nunku, wakangata dipangadika divua disankishe mukajende. Pashishe wakamumvuija bua tshinyi uvua ne bua kuikala bimpe ne mamuende. Wakumvuija kabidi mamuende bua tshinyi uvua ne bua kunemeka mukajende.—Bala Genese 2:24; 1 Kolinto 13:4, 5.
PADI MUANETU WA BALUME UTUMVUA BIBI ANYI UTUENZELA MALU MU MUSHINDU MUBI
14. Mmunyi muvua Shaula muenzele Yonatana malu mu mushindu mubi?
14 Tudi kabidi mua kuleja lulamatu luetu kudi Yehowa padi muanetu wa balume udi ulombola utuenzela malu mu mushindu mubi. Nzambi uvua musungule mukalenge Shaula, kadi mukalenge eu uvua wenzela muanende malu mu mushindu mubi. Kavua mumvue bua tshinyi Yonatana uvua munange Davidi to. Nunku pavua Yonatana mukebe kuambuluisha Davidi, Shaula wakafika munda bikole, ne wakafuisha muanende bundu kumpala kua bantu ba bungi. Kadi Yonatana wakatungunuka anu ne kunemeka tatuende. Uvua kabidi mushale ne lulamatu kudi Yehowa ne kudi Davidi uvua Nzambi musungule bua kulua mukalenge wa Isalele.—1 Samuele 20:30-41.
15. Muanetu wa balume udi ulombola yeye mutuenzele malu mu mushindu mubi, ntshinyi tshitudi ne bua kuenza?
15 Mu bisumbu bietu lelu, bana betu ba balume badi balombola batu badienzeja bua kuenzela muntu yonso malu mu mushindu muimpe. Kadi bana betu aba mbapange bupuangane. Ke bualu kayi, bidi mua kuenzeka bua kabafiki ku diumvua tshitudi benzele bualu kampanda. (1 Samuele 1:13-17) Nunku, bobu bakose tshilumbu tshietu bibi anyi batumvue bibi, tushalayi balamate anu Yehowa.
PADIBI BIKOLE MENEMENE BUA TUETU KUKUMBAJA TSHITUVUA BALAYE
16. Mmu nsombelu kayi mutudi mua kuleja lulamatu kudi Nzambi ne kubenga kuikala badinangi?
16 Shaula uvua musue bua Yonatana alue mukalenge pamutu pa Davidi. (1 Samuele 20:31) Kadi Yonatana uvua munange Yehowa, ne uvua ne lulamatu kudiye. Nunku, pamutu pa Yonatana kumvuilaye Davidi mukawu, wakalua mulunda wende ne kukumbaja tshivuaye mumulaye. Bulelela, muntu yonso udi munange Yehowa ne mumulamate, ‘kena upingana tshianyima bua malu adiye mulaye, nansha padiwu amubipila.’ (Musambu 15:4, NWT) Bu mutudi ne lulamatu kudi Nzambi, netukumbaje malu atudi balaye. Tshilejilu, tuetu bumvuangane bua kuenza bualu kampanda mu malu a bungenda, netukumbaje tshitudi bumvuangane atshi nansha nsombelu mulue kutukolela. Tuetu ne bilumbu mu dibaka dietu, netuleje mutudi banange Yehowa patudi tushala balamate muena dibaka netu.—Bala Malaki 2:13-16.
17. Mmunyi mudi tshiena-bualu etshi tshikuambuluishe?
17 Anu bu Yonatana, tudi basue kuikala ne lulamatu kudi Nzambi nansha mu nsombelu mikole. Nunku, tushalayi ne lulamatu kudi bana betu ba balume ne ba bakaji padibu batuela mâyi ku makasa. Nunku netusankishe mutshima wa Yehowa, ne bualu ebu nebutupeteshe disanka dia bungi. (Nsumuinu 27:11) Netuikale bashindike ne: neatuenzele misangu yonso tshidi tshimpe ne neatutabalele. Mu tshiena-bualu tshialonda, netumone tshitudi mua kulonga kudi bantu ba mu tshikondo tshia Davidi bavua ne lulamatu ne bavua kabayi nalu.
^ [1] (tshikoso tshia 9) Tudi bashintulule amue mêna.


text:
TSHITUPA 4
Didipisha bua bubi—“Untokeshe ku bubi buanyi”
Martha udi wamba ne: “Mudimu wanyi mupiamupia wakambuluisha dîku dianyi bua kuikala bimpe, kadi wakamfikisha kabidi ku dienza malu adi kaayi makane a mishindu yonso. Ngakatuadija kusekelela mafesto a mu bitendelelu, kubuela mu malu a tshididi ne mu bitendelelu. Mvua Ntemu wa Yehowa uvua mushiyangane ne tshisumbu munkatshi mua bidimu 40. Pavua bidimu bienda anu bipita, mvua ngela meji ne: Yehowa kavua kabidi mua kumfuila luse to. Mvua mumone ne: nansha meme muine mvua anu ndipisha. Nansha nanku, nkavua mumanye bulelela kumpala kua meme kubuela mu njila mubi.”
DIDIPISHA bua bubi mbujitu bunene budi mua kuzengeja muntu. Mukalenge Davidi wakafunda ne: ‘Malu mabi anyi akuwula, akupita pa mutu panyi. Bu bujitu bunene, adi atamba kunnemena bujitu.’ (Musambu 38:4) Bamue bena Kristo mbatshiokesha kudi dibungama dikole, ne dikala bashindika ne: Yehowa kakubafuile luse nansha kakese. (2 Kolinto 2:7) Bidi nanku menemene anyi? Nansha bikale ne: uvua muenze mpekatu munene bikole, nanku udi kule menemene ne Yehowa bienze bu ne: kena mua kukufuila luse anyi? Tòo, kabiena nanku to.
‘Tupungayi dîyi bua bualu ebu’
Yehowa katu ulekela bantu badi banyingalala ne balekela mibi yabu to. Mu bulelela, udi wenda ubakeba! Mu lusumuinu lua muana mujimine, Yezu wakafuanyikija Yehowa ne tatu muimpe uvua ne muana uvua mumbuke mu dîku diabu bua kuya kuenza buenzavi. Mu bungi bua matuku, muana au wakangata dipangadika dia kupingana kuabu. “Patshivuaye kule, tatuende wakamumona, kumumvuila luse, kuyaye lubilu kudiye, kumupukila ne disanka, kumutua mishiku.” (Luka 15:11-20) Udiku musue kusemena pabuipi ne Yehowa kadi udiumvua ne: ‘utshidi anu kule’ nende anyi? Anu bu tatu wa mu tshilejilu tshia Yezu, Yehowa udi pende ne luse ne ukumvuila. Mmuindile ne muoyo kuulu kuulu bua kukuakidila.
Kadi netuambe bishi, wewe wela meji ne: mpekatu yebe mmibi mitambe anyi ne: bua bungi buayi, Yehowa kena mua kukufuila luse? Suaku utangile tshidi Yehowa ukulomba tshidi mu Yeshaya 1:18 udi uleja ne: ‘Yehowa udi wamba ne: Luayi bienu, tupunge dîyi bua bualu ebu: nansha bikala mibi yenu mikunze kunzuu, neyikale ne butoke bua neige.’ Eyowa, nansha mibi idi kayiyi mua kukupuka bu tshilabu tshikunze kunzuu pa tshilamba tshitoke, kayena ikolela Yehowa bua kuyijimija to.
Yehowa ki mmusue bua ne: utungunuke ne kukenga ne kondo ka muoyo kadi kapile to. Kadi mmushindu kayi uudi mua kupeta disulakana didi difumina ku dikala ne kondo ka muoyo kimpe padi Nzambi ukufuila luse? Konkonona malu abidi avua mukalenge Davidi muenze. Bua kumpala, wakamba ne: “Nentonde matomboka [mibi] anyi kudi Yehowa.” (Musambu 32:5) Uvuluke ne: Yehowa ukadi mumane kukubikila bua wewe kusemena kudiye mu disambila ne bua ‘kupunga nende dîyi.’ Itaba dibikila edi. Tonda mibi yebe kudi Yehowa, umuleje muudi udiumvua. Bu muvua Davidi mumanye bualu ebu, wakasambila ne dishindika dionso wamba ne: ‘Untokeshe ku bubi buanyi. Wewe Nzambi, kuena upetula mutshima wa majiya ne udi unyingalala bua bubi buawu.’—Musambu 51:2, 17.
Buibidi, Davidi wakapeta diambuluisha kudi muprofete Natana uvua muleji mpala wa Nzambi. (2 Samuele 12:13) Lelu, Yehowa muteke bakulu mu tshisumbu, ne mbabalongeshe bua kuambuluisha benji ba mibi badi banyingalala bua kupetululabu bulunda buabu ne Yehowa. Paudi uya kudi bakulu bua kuyikila nabu, nebenze mudimu ne Bible ne masambila menza ne muoyo mujima bua kukolesha muoyo webe, kukepesha anyi kumusha meji mabi audi nawu ne kukuambuluisha bua wewe kupetulula makanda a mu nyuma.—Yakobo 5:14-16.
‘Wa diakalenga ngudibu balekela mibi yende’
Bushuwa, udi mua kudiumvua ne: kutondela Yehowa Nzambi mibi yebe ne kuyikila ne bakulu mbualu bukole buudi kuyi mua kuenza to. Bidi bimueneka ne: Davidi uvua pende ne meji a buena aa. Wakashala ‘mupuwe’ mutantshi kayi wakula bua mibi yende. (Musambu 32:3) Nansha nanku, wakalua kumona bipeta bimpe bia ditonda mibi yende ne bia diakaja nsombelu wende.
Bualu bunene buvua Davidi mupetulule ndisanka diende. Yeye muine wakafunda ne: ‘Wa diakalenga ngudibu bafuile luse bua mpekatu wende, udibu babuikidile bubi buende.’ (Musambu 32:1, NWT) Wakasambila kabidi ne: ‘Mukalenge, ubulule mishiku yanyi, ne mukana muanyi nemumanyishe bantu butumbi buebe.’ (Musambu 51:15) Pakajika dipila dia Davidi, ne bua dianyisha divuaye nadi bua muvua Nzambi mumubuikidile, Davidi wakumvua muoyo umusaka bua kuambila bakuabu malu a Yehowa.
Yehowa mmusue bua wewe pebe kumvua buimpe bua kuikala ne kondo ka muoyo katoke. Mmusue kabidi bua wewe kuambila bakuabu malu adi amutangila ne disua diende kuyi udiumvua mupile to, kadi ne muoyo mutoke ne disanka dia bungi. (Musambu 65:1-4) Vuluka ne: udi ukubikila ‘bua mibi yebe ijimijibue, bua bikondo bia dikoleshibua bifume kumpala kua Yehowa nkayende.’—Bienzedi 3:19.
Ke tshivua tshifikile Martha. Udi wamba ne: “Muananyi wa balume uvua ne tshibidilu tshia kuntumina bibejibeji bia Réveillez-vous ! ne bia Tshibumba tshia Nsentedi. Ku kakese ku kakese, meme kuibidilangana kabidi ne Yehowa. Bualu buvua bunkolele bikole bua meme kupingana nkulomba luse bua mibi yonso imvua muenze. Kadi ndekelu wa bionso, meme kusemena kudi Nzambi mu disambila ne kumulomba bua amfuile luse. Mbikole bua kuitaba ne: kuvua kupite bidimu 40 kumpala kua meme kupingana kudi Yehowa. Lelu ndi ne tshijadiki tshia ne: nansha panyima pa bidimu bia bungi, badi mua kupetesha kabidi muntu mushindu wa kuenzela Nzambi mudimu ne kuikala mu dinanga diende.”


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
22 Elifaza+ muena Temana wakandamuna ne:
2 “Muntu udi mua kuikala ne dikuatshisha kudi Nzambi anyi?
Muntu udi ne busunguluji udi mua kuikala ne diambuluisha kudiye anyi?+
3 Wa Bukole Buonso udiku uditatshisha ne: wewe udi muntu muakane anyi?Peshi yeye udi ne tshidiye upeta bualu wewe udi ulonda njila wa muoyo mutoke+ anyi?
4 Yeye neakupeshe dinyokaNe neapite nebe ku tshilumbuluidi bua kutshina kuebe kua Nzambi anyi?
5 Ki mbualu malu mabi ebe mmapite bungiNe bilema biebe kabiena ne ndekelu anyi?+
6 Bualu wewe udi ukuata bintu bia bana benu bu tshieya kakuyi bualu,Ne udi uvula bantu bilamba biabu, ubashiya butaka.+
7 Kuena upesha muntu udi mutshioke mâyi a kunua,Ne udi upala badi ne nzala biakudia.+
8 Buloba mbua muntu udi ne bukole,+Ne muntu udibu banyishe udi usombapu.
9 Kadi wewe wakapingaja bakaji bakamba bianza bitupu,Ne wakazaza maboko a bana badi bafuishe batatuabu.
10 Ke bualu kayi mateyi mmakunyunguluke,+Ne malu a tshimpitshimpi adi enzangana buôwa bukole adi akutshinyisha;
11 Ke bualu kayi kudi mîdima mikole ne kuena mua kumona,Mâyi a bungi adi akubuikila.
12 Nzambi kena mu miaba mitumbuke ya mu diulu anyi?
Tangila mudi mitoto yonso mikale muulu mule.
13 Kadi wewe wakamba ne: ‘Ntshinyi tshidi Nzambi mumanye menemene?
Udi mua kulumbuluishilangana mu mifitu mikole anyi?
14 Matutu mmamujike, nunku kena umonaPadiye wendakana pa mutu pa diulu padi pavungamane.’
15 Neulonde njila wa kale kaleWakendela bantu babi,
16 Bantu badibu babakule kumpala kua dîba diabu,Bena tshishimikidi tshivuabu bapuekeshe kudi mâyi a bungi mapasalale anyi?+
17 Bavua bambila Nzambi mulelela ne: ‘Tulekela!’
Kabidi ne: ‘Ntshinyi tshidi Wa Bukole Buonso mua kutuenzela?’
18 Pende yeye ke Eu uvua muwuje nzubu yabu ne bintu bilenga.
(Lungenyi lubi lua mushindu eu ludi kule ne luanyi.)
19 Bantu bakane nebamone bualu ebu, nebasanke,Ne badi kabayi ne bualu nebabaseke, bamba ne:
20 ‘Baluishi betu mbabutudibue,Ne kapia nekashidishe bishadile biabu.’
21 Longa bua kumumanya Yeye, ne newikale mu ditalala;Nunku bintu bilenga nebilue kuudi.
22 Itaba mukenji wa mukana muende,Ne lama mêyi ende mu muoyo webe.+
23 Wewe mupingane kudi Wa Bukole Buonso, nebakupingaje muuvua kale;+Wewe mumbushe malu mabi mu ntenta webe,
24 Wewe muele or webe mu lupuishiNe or wa ku Ofî+ mu bipongopongo bia mabue,
25 Nunku Wa Bukole Buonso nealue or webe,Ne neikale arjan webe wa mushinga mukole.
26 Bualu dîba adi disanka diebe nedikale mu Wa Bukole Buonso,Ne neubandishe mpala webe kudi Nzambi.
27 Neumutendekene, ne yeye neakuteleje;Mitshipu yebe wewe neuyikumbaje.
28 Bualu buonso buwapangadija bua kuenza nebukumbane,Ne bukenke nebutokeshe mu njila webe.
29 Bualu neupuekeshibue milongo paudi wakula ne diambu,Kadi yeye neapandishe bena budipuekeshi.
30 Neasungile badi kabayi ne bualu;Nunku bikala bianza biebe bikezuke, neusungidibue bushuwa.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 22
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Bienzedi bia bapostolo
9:1-43
-
Shaula mutangile ku Damaseke (1-9)
-
Anania mutuma bua kuambuluisha Shaula (10-19a)
-
Shaula uyisha bua Yezu ku Damaseke (19b-25)
-
Shaula ku Yelushalema (26-31)
-
Petelo udi ondopa Ainea (32-35)
-
Dibisha Dôka mupeshanganyi wa bintu (36-43)
9 Kadi bu muvua Shaula anu ufunyina bayidi ba Mukalenge ne ujinga kubashipa,+ wakaya kudi muakuidi munene,
2 kumulombaye mikanda ya kuya nayi mu nsunagoga ya ku Damaseke bua kusuika bantu bonso ba mu Njila+ bavuaye upeta ne kulua nabu ku Yelushalema, balume ne bakaji.
3 Mpindieu pavuaye mu njila ne wenda usemena pabuipi ne Damaseke, diakamue bukenke bua mu diulu buakakenkesha muaba uvuaye,+
4 yeye kudishinda panshi, kumvuaye dîyi dimuambila ne: “Shaula, Shaula, bua tshinyi udi unkengesha?”
5 Wakebeja ne: “Wewe udi nganyi, Mukalenge?” Yeye kuamba ne: “Meme ndi Yezu+ uudi ukengesha.+
6 Kadi juka, ndaku mu tshimenga, ne nebakuambile tshiudi ne bua kuenza.”
7 Kadi bantu bavua benza nende luendu bakimana bapange tshia kuamba, bumvua tshiona tshia dîyi bushuwa, kadi kabayi bamona muntu.+
8 Nunku Shaula wakajuka panshi, ne nansha muvua mêsu ende mabulula, kavua umona tshintu to. Ke bobu kumukuata ku tshianza, kuyabu nende ku Damaseke.
9 Wakenza matuku asatu kayi umona tshintu,+ kayi udia, kayi unua.
10 Mu Damaseke muvua muyidi mukuabu, dîna diende Anania,+ ne Mukalenge wakamuambila mu tshikena kumona ne: “Anania!” Yeye kuamba ne: “Mmeme eu, Mukalenge.”
11 Mukalenge wakamuambila ne: “Juka, ndaku mu njila udibu babikila ne: Mululame, ukebe muntu udibu babikila ne: Shaula, wa ku Tâso,+ ku nzubu kua Yudasa. Bualu tangila, yeye udi usambila,
12 ne mmumone mu tshikena kumona muntu udibu babikila ne: Anania ubuela, umutentekela bianza bua apetulule lumonu.”+
13 Kadi Anania wakamba ne: “Mukalenge, ndi mumvue malu a muntu eu kudi bantu ba bungi, ne malu mabi onso avuaye muenzele bansantu bebe mu Yelushalema.
14 Munemu kabidi udi ne bukokeshi bua kudi bamfumu ba bakuidi bua kukuata bantu bonso badi babila dîna diebe.”+
15 Kadi Mukalenge wakamuambila ne: “Ndaku, bualu muntu au udi tshivuadi tshindi musungule+ bua kuya ne dîna dianyi kudi bisamba bikuabu,+ kabidi ne kudi bakalenge+ ne bana ba Isalele.
16 Bualu nemmuleje patoke bungi bua malu adiye ne bua kukenga bua dîna dianyi.”+
17 Nunku Anania wakaya, kubuelaye mu nzubu, kumutentekelaye bianza, kuambaye ne: “Shaula, muanetu, Mukalenge Yezu uvua mukumuenekele mu njila muuvua ulua mmuntume bua upetulule lumonu ne uwujibue tente ne nyuma muimpe.”+
18 Diakamue bintu bienze bu mabamba biakamata bipatuka mu mêsu ende, yeye kupetulula lumonu. Pashishe wakajuka, kubatijibuaye,
19 kudiaye ndambu wa biakudia ne kupetululaye bukole.
Wakashala ndambu wa matuku pamue ne bayidi mu Damaseke,+
20 ne wakatuadija diakamue kuyisha bualu bua Yezu mu nsunagoga ne: yeye eu mmuana wa Nzambi.
21 Kadi bantu bonso bavua bamuteleja bavua bakema bamba ne: “Muntu eu ki nguvua ukengesha bantu bavua babila dîna edi mu Yelushalema muikale ne tshikisu anyi?+ Kavua mulue munemu ne kipatshila ka kubakuata ne kuya nabu kudi bamfumu ba bakuidi anyi?”+
22 Kadi Shaula uvua anu wenda upeta bukole bua bungi ne utuisha bena Yuda ba mu Damaseke bapanga tshia kuamba, pavuaye ujadika malu malondangane bimpe ne: eu udi Kristo.+
23 Nunku pakapita matuku a bungi, bena Yuda bakela tshifufu pamue bua kumushipa.+
24 Kadi Shaula wakalua kumvua bua tshifufu tshiabu etshi. Bavua kabidi batentekela ku biibi bimpe menemene butuku ne munya bua kumushipa.
25 Nunku bayidi bende bakamuangata, kumutuluilabu pa disoso dia tshimanu butuku butuku, kumupuekeshilabu mu tshitunga.+
26 Pakafikaye ku Yelushalema,+ wakadienzeja bua kudisangisha ne bayidi, kadi bonso bavua bamutshina, bualu kabavua bitaba ne: uvua muyidi to.
27 Nunku Bânaba+ wakalua kumuambuluisha, kuyaye nende kudi bapostolo, kubalondelaye malu onso, muvuaye mumone Mukalenge mu njila,+ muvuaye muakule nende ne muvuaye muakule ne dikima mu dîna dia Yezu ku Damaseke.+
28 Nunku wakashala nabu, wendakana mudilekelele mu Yelushalema, wakula ne dikima mu dîna dia Mukalenge.
29 Uvua wakula ne bena Yuda bavua bakula tshiena Greke ne welangana nabu mpata, kadi bobu bavua bakeba anu kumushipa.+
30 Pakumvua bana betu bualu ebu, bakapueka nende ku Kaisalia, kumutumabu ku Tâso.+
31 Nunku, bushuwa, tshisumbu tshiakabuela mu tshikondo tshia ditalala mu Yudaya mujima, mu Galela, ne mu Samalea,+ tshienda tshikoleshibua; ne bu muvuatshi tshienda mu ditshina dia Yehowa ne mu busambi bua nyuma muimpe,+ tshivua tshienda anu tshivulangana.
32 Mpindieu bu muvua Petelo unyunguluka mu tshitupa tshia buloba tshionso atshi, wakapueka kabidi kudi bansantu bavua basombele mu Luda.+
33 Wakasanganamu muntu mukuabu, dîna diende Ainea uvua mulale muololoke pa kalalu kende bidimu muanda mukulu, bualu uvua mutekete mubidi.
34 Petelo wakamuambila ne: “Ainea, Yezu Kristo udi ukuondopa.+ Juka, longolola bulalu buebe.”+ Kujukaye musangu umue.
35 Pavua bantu bonso bavua basombele mu Luda ne mu Mpata wa Shalona bamumone, bakitabuja Mukalenge.
36 Kadi mu Yopa muvua muyidi mukuabu dîna diende Tabita, padibu bakudimuna dîna edi didi diumvuija ne: “Dôka.” Mukaji eu uvua wenza malu mimpe a bungi ne uvua upeshangana bintu bia luse.
37 Kadi wakasama mu matuku au, kufuaye. Nunku bakamuowesha mâyi, kumutekabu mu nzubu wa kuulu.
38 Pakumvua bayidi ne: Petelo uvua mu Luda, ne bu muvua Luda pabuipi ne Yopa, bakamutumina bantu babidi bua kumusengelela ne: “Luaku koku kutudi kuyi ujingakana.”
39 Nunku Petelo wakajuka, kuyaye nabu. Pakafikaye, bakabanda nende mu nzubu wa kuulu; ne bakaji bakamba bonso bakalua kudiye benda badila, bamuleja bilamba bia bungi ne mizabi bivua Dôka muenze patshivuaye nabu.
40 Kadi Petelo wakapatula bantu bonso pambelu,+ kutuaye binu, kusambilaye. Pashishe wakatangila tshitalu, kuambaye ne: “Tabita, juka!” Yeye kubulula mêsu, ne pakamonaye Petelo, wakasomba.+
41 Petelo wakamukuata ku tshianza, kumujulaye, ne kubikilaye bansantu ne bakaji bakamba, kubalejaye nende muikale ne muoyo.+
42 Bualu ebu buakamanyika mu Yopa mujima, ne bantu ba bungi bakalua bena kuitabuja mu Mukalenge.+
43 Wakashala mu Yopa ndambu wa matuku kua Simona muenji wa biseba.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Bienzedi 9
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
BŪMI BWA BENE KIDISHITU
Le I Kitatyi’ka Kyombwanya Kwingila bu Pania Mukwashi?
Tempelo ya mu kimonwa kya Ezekyele ilombola’mba bantu ba Yehova badi bakwipāna na mutyima tō. Le muntu ne muntu ukokeja kwela bitapwa bya mitendelo namani?—Bah 13:15, 16.
Muswelo muyampe bidi wa kwela bitapwa i kwingila bu pania mukwashi. Mwaka wa mingilo wa 2018 udi na myeji mivule idi na mayenga a ma Dya Mposo nansha ma Dya Yenga atano. Uno i mukenga muyampe ku boba basapulanga’nka Dya Mposo ne Dya Yenga mwanda wa kwingila kobengila bininge ku kaji. Kadi basapudi bakokeja kutonga kwingila bupania mukwashi bwa mansá 30 nansha 50 mu Kweji 3 ne Kweji 4, nansha mu kweji obapempulwa na mutadi wa kipindi.
Ino shi ngikadilo yotudi’mo keitulengejapo twingile bu pania mukwashi? Tukokeja kulonga bukomo bwa kulumbulula musapwilo wetu, padi na kusapula’ko bininge. Nansha twikale mu ngikadilo’ka, tulomba’mba buswe botusenswe Yehova bwitutonone tumupe biyampe byotudi nabyo mu mwaka wa mingilo wa 2018!—Hos 14:2.
TALAI VIDEO—NA BUKWASHI BWA YEHOVA NKOKEJA KULONGA KINTU KYO-KYONSO, KUPWA LONDOLOLAI KU BINO BIPANGUJO:
Le i bika byalengeje Sabina engidile bininge Yehova?
Le kimfwa kya Sabina kibakukankamika namani?
Le i myeji’ka nansha kweji’ka okokeja kwingila bu pania mukwashi mu mwaka wa mingilo wa 2018?


text:
Babikila bua kupatuka mu mîdima
‘Yehowa uvua munubikile bua kupatuka mu mîdima kubuela mu butoke buende bua dikema.’—1 PETELO 2:9.
MISAMBU: 116, 102
1. Ntshinyi tshivua tshienzeke pavuabu babutula Yelushalema?
MU TSHIDIMU tshia 607 kumpala kua Kristo, mukalenge Nebukadenesâ II ne tshiluilu tshiende tshinene tshia bena Babilona bakabunda tshimenga tshia Yelushalema. Bible udi wamba ne: mukalenge wakashipa bansongalume ne muele wa mvita. “Kabakafuila bansongalume ne bansongakaji bakatshidi kamama nansha bantu banunu bakoke luse.” Ndekelu wa bionso, ‘bakosha nzubu wa Nzambi ne kapia, bakashimbula ngumbu ya Yelushalema, bakosha mbalasa yawu yonso ne kapia, bakapaula bintu bionso bia mushinga mukole.’—2 Kulondolola 36:17, 19.
2. a) Ndidimuija kayi divua Yehowa mupeshe bena Yuda? b) Ntshinyi tshivua ne bua kubafikila?
2 Bena Yuda kabavua ne bua kukema pavuabu babutula Yelushalema to. Bidimu bia bungi kumpala, Nzambi uvua mutume baprofete bua kudimuijabu bantu ne: bobu batungunuke ne kubenga kumutumikila, bavua ne bua kubela mvita kudi bena Babilona. Bavua ne bua kushipa bena Yuda ba bungi ku muele wa mvita, ne kuya ne bantu bavua bashala ne muoyo mu bupika mu Babilona. (Yelemiya 15:2) Nsombelu wa mu bupika uvua mua kuikala mushindu kayi? Bualu kampanda budi bufuanangane ne bupika bua mu Babilona bukadiku bufikile bena Kristo anyi? Bikalabu bukadi bufike, ndîba kayi?
NSOMBELU WA MU BUPIKA
3. Mmunyi muvua nsombelu wa mu bupika mu Babilona mushilangane ne wa mu bupika mu Ejipitu?
3 Yehowa uvua muambile bena Yuda ne: pavuabu baya nabu mu bupika, bavua ne bua kuitaba nsombelu wabu mupiamupia au ne kuenza tshionso tshivuabu mua kuenza bua kuikala bimpe. Uvua mubambile ku butuangaji bua Yelemiya ne: ‘Asayi nzubu, nushikamamu; nukune bintu mu madimi, nudie mamuma abi. Nukebe kuvuijila musoko ungakanutuma mu bupika ditalala, nuwulombele diakalengele kudi Yehowa; bua bikalawu ne ditalala, nuenu nenuikale ne ditalala.’ (Yelemiya 29:5, 7) Bena Yuda bavua batumikile mêyi a Yehowa bavua ne nsombelu uvua umueneka muimpe. Bena Babilona bavua banyishile bena Yuda bua kuenzabu midimu yabu ne bua kuendakana mu ditunga badilekelele. Tshikondo atshi, Babilona uvua muaba munene wa malu a bungenda. Mikanda ya kale idi ileja ne: pavua bena Yuda mu bupika, ba bungi bavua balonge mudimu wa kusumba bintu ne kubipana ne bavua balue bansenda banene. Bamue bena Yuda bakalua babanji. Nsombelu wa mu bupika kavua mukole bu uvua nende bena Isalele pavuabu mu bupika mu Ejipitu bidimu nkama ya bungi kumpala to.—Bala Ekesode 2:23-25.
4. a) Mbanganyi bavua bakenga pamue ne bena Yuda bavua kabayi ne lulamatu? b) Bua tshinyi bivua bikole bua kutumikilabu bualu buonso buvua Mikenji ya Nzambi ilomba?
4 Munkatshi mua bena Yuda bavua mu bupika, muvua bamue bavua ne lulamatu kudi Nzambi. Nansha muvuabu kabayi benze bualu bubi, bavua ne bua kukenga pamue ne bena mu tshisamba bakuabu. Bena Yuda bavua ne bintu bia ku mubidi bivuabu nabi dijinga, kadi mmunyi muvuabu mua kutendelela Yehowa? Bavua babutule ntempelo ne tshioshelu, ne bakuidi kabavua mua kuenza mudimu wabu mu mushindu mulongolola to. Kadi bena Yuda ba lulamatu bavua benza muabu muonso bua kutumikila Mikenji ya Nzambi. Tshilejilu, Danyele, Shadalaka, Meshaka ne Abedenego bakabenga bua kudia biakudia bivuabu bakandike bena Yuda. Bible udi mene wamba ne: Danyele uvua usambila Nzambi misangu yonso. (Danyele 1:8; 6:10) Nansha nanku, bu muvuabu ku bukokeshi bua tshisamba tshivua katshiyi tshimanye Nzambi, bivua bikole bua bena Yuda ba lulamatu kuenzabu bualu buonso buvua Mikenji ya Nzambi ilomba.
5. a) Nditekemena kayi divua Yehowa mupeshe bantu bende? b) Bua tshinyi mulayi eu uvua wa pa buawu?
5 Bena Isalele bavuaku mua kutendelela kabidi Nzambi mu mushindu uvuaye wanyisha anyi? Tshikondo atshi, bivua mua kumueneka bikole, bualu bena Babilona kabavua balekela bapika babu to. Kadi Yehowa Nzambi ukavua mulaye ne: bantu bende bavua ne bua kupatuka mu bupika, ne ke tshiakenzeka. Milayi ya Nzambi itu ikumbana misangu yonso!—Yeshaya 55:11.
BAKADIKU BAKUATE BENA KRISTO MU BUPIKA MU BABILONA ANYI?
6, 7. Bua tshinyi bidi ne mushinga bua tuetu kuakaja ngumvuilu wetu?
6 Bena Kristo bakadiku batuilangane ne nsombelu mufuanangane ne wa bupika bua mu Babilona anyi? Munkatshi mua bidimu bia bungi, Tshibumba tshia Nsentedi tshivua tshiamba ne: bakakuata bena Kristo ba lulamatu mu bupika mu Babilona mu 1918 ne kupatukamu mu 1919. Kadi, mu tshiena-bualu etshi ne mu tshidi tshilonda, netumone bua tshinyi bidi ne mushinga bua kuakaja ngumvuilu wetu mu bualu ebu.
7 Manya ne: Babilona Munene nnsangilu wa bitendelelu bia dishima bia pa buloba bujima. Bantu ba Nzambi kabavua balue bapika mu bitendelelu bia dishima mu 1918 to. Bulelela budi ne: mu tshikondo atshi, bavua bakengesha bela manyi. Kadi, dikengeshibua diabu divua dikebesha kudi mbulamatadi, kadi ki nkudi bitendelelu bia dishima to. Matuku a bungi kumpala kua Mvita ya kumpala ya buloba bujima kutuadija, batendeledi ba Nzambi bela manyi bakavua batuadije kuditapulula ne bitendelelu bia dishima. Nunku bidi bimueneka patoke ne: Babilona Munene kavua mukuate bantu ba Nzambi ku bupika mu 1918 to.
NDÎBA KAYI DIVUA BANTU BA NZAMBI MU BUPIKA MU BABILONA?
8. Ntshinyi tshivua tshienzeke panyima pa lufu lua bapostolo? (Tangila tshimfuanyi tshia ntuadijilu tshia tshiena-bualu.)
8 Mu Pentekoste wa mu tshidimu tshia 33, bakela bena Kristo bapiabapia binunu bia bungi manyi a nyuma muimpe. Bakalua “bantu basungula, bakuidi bikale bakalenge, tshisamba tshia tshijila, bantu balongolola bua kuikala tshintu tshia Nzambi tshia pa buatshi.” (Bala 1 Petelo 2:9, 10.) Bapostolo bakatabalela bikole bisumbu mu tshikondo tshitshivuabu ne muoyo. Kadi, nangananga panyima pa lufu lua bapostolo, bamue bantu mu tshisumbu bakatuadija kulongesha malongesha a dishima ne bavua basue kumbusha bayidi ku bulelela. Bantu aba bavua banange malu a nkindi a Aristote ne a Platon ne bakatuadija kulongesha ngenyi yabu pamutu pa kulongesha bulelela bua mu Dîyi dia Nzambi. (Bienzedi 20:30; 2 Tesalonike 2:6-8) Ba bungi bavua bantu bende lumu ne batangidi mu bisumbu. Nunku, nansha mukavua Yezu muambile bayidi bende ne: “Nuenu bonso nudi bana ba muntu,” bakatuadija kuenza kasumbu ka bamfumu.—Matayi 23:8.
9. a) Leja muvua bukua buena Kristo butontolodi butuadije kuenza mudimu ne mbulamatadi wa bena Lomo. b) Mbipeta kayi biakamueneka?
9 Mu tshidimu tshia 313 panyima pa Kristo, mukalenge Constantin uvua ukokesha bukalenge bua Lomo buvua kabuyi bumanye Nzambi ne wakavuija tshitendelelu tshia bukua buena Kristo butontolodi tshitendelelu tshia mbulamatadi. Pashishe, tshitendelelu etshi tshiakatuadija kuenza mudimu pamue ne mbulamatadi wa bena Lomo. Tshilejilu, Constantin wakenza tshisangilu ne bamfumu ba tshitendelelu, ne bakalua kubikila tshisangilu etshi ne: Tshipangu tshia ku Nicée. Bobu bamane kuenza tshisangilu etshi, Constantin wakatuma nsaserdose Arius mu bupika bualu uvua mubenge kuitaba ne: Yezu nNzambi. Pashishe, Théodose wakalua mukalenge wa Lomo, ne tshitendelelu tshia Katolike tshiakalua tshitendelelu tshia mbulamatadi wa Lomo. Bamanyi ba malu a kale badi bamba ne: bena Lomo bavua kabayi bamanye Nzambi bakalua bena Kristo ba ku dîna mu bukokeshi bua mukalenge Théodose. Kadi bulelela budi ne: mu tshikondo atshi, bena Kristo batontolodi bavua bitaba malongesha a bampangano, nunku bakavua balue tshitupa tshia mu Babilona Munene. Kadi, kutshivua anu bamue bena Kristo bela manyi ba lulamatu. Bavua bu mponda ivua Yezu muakuile. Bantu bavua ne lulamatu aba bavua benza muabu muonso bua kutendelela Nzambi, kadi bantu bakese ke bavua bateleja bivuabu bamba. (Bala Matayi 13:24, 25, 37-39.) Bavua bushuwa mu bupika mu Babilona!
10. Bua tshinyi bantu bakatuadija kubenga malongesha a bitendelelu?
10 Mu bidimu nkama mikese bia ntuadijilu panyima pa Kristo, bantu ba bungi bavua babala Bible mu tshiena Greke anyi mu Latin. Bavua bafuanyikija malongesha a mu Dîyi dia Nzambi ne a mu bitendelelu. Pavua bamue bantu bamone ne: malongesha a bitendelelu avua a dishima, bavua baalekela. Kadi, kuambila bantu bakuabu mmuenenu wabu kuvua kubakebela njiwu, ne bavua mene mua kubashipa pavuabu benza nunku.
11. Mmunyi muvua bitendelelu bipangishe bantu bua kupeta Bible?
11 Mu kupita kua matuku, anu bantu bakese ke bavua bakula tshiena Greke anyi Latin. Bamfumu ba bitendelelu kabavua banyishile bantu bua kukudimuna Dîyi dia Nzambi mu miakulu ivua bantu bamanye to. Ke bualu kayi, anu bamfumu ba bitendelelu ne bamue bantu bavua balonge ke bavua mua kubala Bible, nansha bamue bamfumu ba bitendelelu kabavua bamanye mua kubala ne kufunda bimpe to. Bavua banyoka bikole muntu uvua ubenga kuitaba malongesha a bitendelelu. Bena Kristo bela manyi ba lulamatu bavua badisangisha pamue mu tusumbu tukese pa nkayabu, kadi bamue kabavua ne mushindu wa kudisangisha to. Anu bu bena Yuda bavua mu bupika mu Babilona, bela manyi bavua “bakuidi bikale bakalenge” kabavua mua kutendelela Nzambi mu mushindu mulongolola to. Babilona Munene uvua ne dîsu dikole kudi bantu.
KUVUA MALU AVUA MAPETESHE DITEKEMENA
12, 13. Mmalu kayi abidi avua mapeteshe bena Kristo balelela ditekemena dia kupeta budikadidi? Umvuija.
12 Bena Kristo balelela bavuaku mua kupeta budikadidi bua kutendelela Nzambi patoke mu mushindu muanyishibue anyi? Eyowa! Kuvua malu abidi avua mapeteshe bantu ditekemena. Bua kumpala, bakenza mashinyi a kufunda ne kupatula nawu mikanda. Kumpala kua kuenzabu mashinyi aa mu 1450, bavua bafunda Bible ku bianza, ne kabivua bipepele to. Mudimu eu uvua mua kuangata ngondo dikumi bua mufundi mupiluke kutentula anu Bible umue patupu. Bualu bukuabu, batentudi bavua bafundila pa biseba bia nyama. Nunku, kuvua Bible mikese menemene, ne ivua mushinga mukole. Kadi, pakenzabu mabeji ne mashinyi a kufunda ne kupatula nawu mikanda, mufundi mupiluke uvua mua kupatula mabeji mapite pa 1300 ku dituku!
13 Bualu buibidi ndikudimuna dia Bible. Pabuipi ne tshidimu tshia 1500, bantu bakese bavua ne dikima bakakudimuna Dîyi dia Nzambi mu miakulu ivua bantu bakuabu bakula. Bakenza mudimu eu nansha muvuabu bamanye ne: bavua mua kubashipa. Bamfumu ba bitendelelu bakumvua buôwa. Bua tshinyi? Bualu bavua batshina ne: bantu ba muoyo muimpe bobu babale Bible mu muakulu wabu, bavua mua kutuadija kuela nkonko bu mudi: ‘Dilongesha dia mpurgatoriyo didi muaba kayi mu Bible? Mmuaba kayi udi Bible wamba ne: muntu udi ne bua kupesha nsaserdose makuta bua kumuenzela mese a bafue? Mmuaba kayi udi Bible wakula bua bapape ne bakardinale?’ Malongesha a bungi a mu bitendelelu bia dishima avua mimanyine pa malu a nkindi a Aristote ne a Platon, bantu bavua ne muoyo bidimu nkama ya bungi kumpala kua Kristo. Bamfumu ba bitendelelu bavua bafiika munda pavua bantu babela nkonko eyi. Bantu bavua babenga malongesha abu bavua babakosela tshibawu tshia lufu. Bamfumu ba bitendelelu kabavua basue bua bantu babale Bible ne bele nkonko to, pabi ke tshivua tshienzeka misangu ya bungi. Bantu bakese bavua ne dikima bakabenga bua kuikala ku bukokeshi bua Babilona Munene. Bavua bapete bulelela bua mu Dîyi dia Nzambi, ne bavua basue kumanya malu a bungi. Diumbuka ku bupika bua bitendelelu bia dishima dikavua pabuipi.
14. a) Ntshinyi tshivua bantu bavua basue kulonga Bible benze? b) Umvuija muvua muanetu Russell mukebe bulelela.
14 Bantu ba bungi bavua basue kubala Bible ne kuambila bantu malu avuabu balonga. Kabavua basue bua bamfumu ba bitendelelu babambile malu avuabu ne bua kuitabuja. Nunku bakaya mu matunga avuabu mua kuikala ne budikadidi bua kulonga Bible. Dimue dia ku matunga aa divua dia États-Unis. Katshia mu 1870, Charles Taze Russell ne bantu bakuabu bakese bakatuadija kulonga Bible bikole mu ditunga edi. Ku ntuadijilu, muanetu Russell uvua musue kumanya tshitendelelu tshivua tshilongesha bulelela. Uvua ufuanyikija bimpe bimpe malongesha a mu Bible ne a bitendelelu bia bungi bivua bidiamba mudibi bia bena Kristo ne ebi bivua kabiyi bia bena Kristo. Pashishe wakalua kumona ne: kakuvua tshitendelelu nansha tshimue tshivua tshilonda Dîyi dia Nzambi. Tshikondo kampanda, wakayukila ne bamfumu ba bitendelelu ndambu bia muaba uvuaye. Muanetu Russell uvua mutekemene ne: bamfumu abu bavua mua kuitaba bulelela buvuaye yeye ne bena diende bapete mu Bible ne bavua mua kubulongesha mu bitendelelu biabu. Kadi bamfumu ba bitendelelu kabakanyisha to. Balongi ba Bible bakalonga pashishe ne: kabavua mua kutendelela Nzambi pamue ne bantu bavua mu tshitendelelu tshia dishima to.—Bala 2 Kolinto 6:14.
15. a) Ndîba kayi divua bena Kristo balelela bakuatshibue mu bupika mu Babilona? b) Nnkonko kayi ituandamune mu tshiena-bualu tshidi tshilonda?
15 Mu tshiena-bualu etshi, tudi bamone ne: bavua bakuate bena Kristo balelela ku bupika mu Babilona matuku makese panyima pa lufu lua bapostolo. Kadi, tutshidi anu tujinga ne kupeta mandamuna a nkonko eyi: Mmunyi mutudi bamanye ne: bela manyi bavua bapatuke mu bupika mu Babilona Munene mu bidimu bia kumpala kua 1914? Mbulelela ne: Yehowa kavua muanyishe batendeledi bende bua muvuabu bakepeshe mudimu wabu wa diyisha mu Mvita ya kumpala ya buloba bujima anyi? Bamue bana betu bavuaku babuelakane mu malu a pa buloba mu tshikondo atshi ne bajimije dianyishibua diabu kudi Yehowa anyi? Bikalabi ne: bitendelelu bia dishima bivua bikuate bena Kristo mu bupika panyima pa lufu lua bapostolo, ndîba kayi divuabu bapete budikadidi? Eyi nnkonko ya mushinga mukole, ne netuyandamune mu tshiena-bualu tshidi tshilonda.